การประกอบธุรกิจ

1.  ลักษณะของผลิตภัณฑ์หรือบริการ

  บริษัท โกลบอล คอนเน็คชั่นส์ จำกัด (มหาชน) แบ่งธุรกิจ ออกเป็น 3 หน่วยธุรกิจหลัก คือ

1.  หน่วยธุรกิจ Commodity Polymer

2.  หน่วยธุรกิจ Specialty and Engineering Polymer

3.  หน่วยธุรกิจ Specialty Chemical

  แผนผังแสดงการจัดโครงสร้างองค์กรตามหน่วยธุรกิจ (Business Unit) และหน่วยธุรกิจย่อย
  (Sub Business Unit) สามารถแสดงได้ดังนี้

1.  หน่วยธุรกิจ Commodity Polymer

  หน่วยธุรกิจ Commodity Polymer
  เป็นหน่วยธุรกิจที่ดูแลสินค้าประเภทวัตถุดิบพื้นฐานที่มีความเปลี่ยนแปลงราคาค่อนข้างสูง
  โดยสินค้าประเภทนี้จะเป็นสินค้าที่มีการซื้อขายคล่องตัว ทำให้มีปริมาณและมูลค่าการขายที่สูง
  โดยมากกว่า 50% ของยอดขายในหน่วยธุรกิจนี้จะอยู่ในรูปเครดิตทางการค้าไม่เกิน 30 วัน
  หน่วยธุรกิจ Commodity Polymer สามารถแบ่งหน่วยธุรกิจออกเป็น 3 หน่วยธุรกิจย่อย ได้แก่

  3.1.1.1 หน่วยธุรกิจย่อยที่ 1 (SBU 1.1) ด้าน Polyolefin ประกอบด้วย Polyethylene
  Resin (HDPE, LLDPE, MDPE, LDPE) และ Polypropylene Resin (PP)

  หน่วยธุรกิจนี้จะดูแลสินค้าทางด้าน Polyethylene และ Polypropylene
  ซึ่งเป็นวัตถุดิบส่วนใหญ่ที่ใช้ในอุตสาหกรรมบรรจุภัณฑ์ เช่น ถุงพลาสติก ขวด และภาชนะบรรจุภัณฑ์
  ซัพพลายเออร์รายใหญ่ ในหน่วยธุรกิจนี้ ได้แก่ บริษัท เอสซีจี พลาสติกส์ จำกัด
  ซึ่งเป็นบริษัทที่รับผิดชอบการขายสินค้าในกลุ่มปิโตรเคมีของ บมจ. ปูนซิเมนต์ไทย
  ที่เป็นผู้ผลิตสินค้าประเภท PE/PP ที่มีกำลังการผลิตประมาณ 1.86 ล้านตันต่อปี ทั้งนี้ ในปี 2553
  และ ปี 2554 บริษัทฯ มียอดซื้อสินค้าจากบริษัท เอสซีจี พลาสติกส์ จำกัด และบริษัท เอสซีจี
  เพอร์ฟอร์มานซ์ เคมิคอลล์ จำกัด สูงสุดโดยคิดเป็นร้อยละ 52 และ 49
  ของยอดซื้อทั้งหมดของบริษัทฯ ตามลำดับ

2.  หน่วยธุรกิจย่อยที่ 2 (SBU 1.2) ด้านสินค้า PVC, PET และ PU

  หน่วยธุรกิจนี้จะดูแลสินค้า PVC ทั้งในรูปแบบของ PVC RESIN
  ที่ต้องผสมกับวัตถุดิบอื่นก่อนนำมาแปรรูปและ PVC Compound ที่สามารถนำมาแปรรูปได้โดยตรง
  บริษัทฯ เป็นตัวแทนจำหน่ายของ บมจ. ไทยพลาสติกและเคมีภัณฑ์ ซึ่งเป็นผู้ผลิต PVC
  รายใหญ่ที่สุดในประเทศไทยและรายใหญ่ที่สุดในอาเซียน
  สินค้าในกลุ่มนี้จะถูกจำหน่ายให้กับผู้แปรรูปสินค้าประเภทหนังเทียม, สายไฟ, สายน้ำเกลือ,
  ขวด, รองเท้า, ฟิล์ม, ท่อ อุปกรณ์ก่อสร้าง ชิ้นส่วนอิเล็กทรอนิกส์และอุตสาหกรรมยานยนต์
  ส่วนสินค้า PET บริษัทฯ ได้เป็นตัวแทนจำหน่ายของ บจก. ไทยเพ็ทเรซิน
  ซึ่งเป็นบริษัทร่วมทุนระหว่าง บมจ. ปูนซิเมนต์ไทย กับ Mitsui Chemical Inc. และ Toray
  Industries Inc. สินค้าในกลุ่มนี้จะถูกจำหน่ายให้กับโรงงานผลิต
  บรรจุภัณฑ์อาหารและเครื่องดื่มในรูปขวดหรือแผ่น เช่น ขวดน้ำดื่ม, ขวดน้ำมันพืช และแผ่น
  sheet เพื่อนำไป vacuum เป็นแก้วน้ำ เป็นต้น นอกจากนี้ บริษัทฯ ยังได้เป็นตัวแทนจำหน่าย
  PU ของ บจก.ไออาร์พีซี โพลีออล ด้วย โดยจะเน้นตลาดในกลุ่มรองเท้าและถังแช่เป็นหลัก

3.  หน่วยธุรกิจย่อยที่ 3 (SBU 1.3) ด้าน Specialty Polyolefin ประกอบด้วย PE, PP,
    EVA เกรดพิเศษ

  บริษัทฯ เป็นตัวแทนจำหน่ายสินค้าเกรดคุณภาพพิเศษคือ LLDPE C8 และ C8 Mettalocene
  ซึ่งเป็นสินค้าของ Dow Chemical ร่วมทุนกับ บจก.เอสซีจี พลาสติกส์
  เหมาะสำหรับงานฟิล์มหลายชั้น ที่ต้องการคุณสมบัติการใช้งานที่แตกต่างกัน

  นอกจากนี้ บริษัทฯ ยังมีการนำเข้า PE/PP
  จากซัพพลายเออร์ต่างประเทศในเกรดที่ผู้ผลิตในไทยยังผลิตไม่ได้
  หรือผลิตได้แต่คุณภาพไม่ตรงตามความต้องการของลูกค้า
  รวมถึงการให้บริการลูกค้าโดยจัดหาวัตถุดิบให้ลูกค้านำมาผลิตสินค้าสำเร็จรูปเพื่อการส่งออก
  โดยบริษัทฯ จะได้รับค่าบริการจากการจัดหา (Commission fee) จากผู้ผลิตจากต่างประเทศ
  โดยค่าบริการนี้จะแตกต่างจากการเป็นตัวแทนจำหน่ายตรงที่ บริษัทฯ
  ไม่ต้องรับความเสี่ยงจากการปล่อยสินเชื่อให้แก่ลูกค้า
  โดยผู้ผลิตจากต่างประเทศจะส่งสินค้าให้กับลูกค้าและเก็บเงินกับลูกค้าโดยตรง ในขณะที่บริษัทฯ
  จะทำหน้าที่เพียงเป็นตัวกลางประสานงานระหว่างผู้ผลิตจากต่างประเทศกับลูกค้า

1.  หน่วยธุรกิจ Specialty and Engineering Polymer

  หน่วยธุรกิจ Specialty and Engineering Polymer
  จะดูแลสินค้าในกลุ่มโพลีเมอร์ที่ไม่ได้ครอบคลุมในหน่วยธุรกิจ Commodity
  ส่วนใหญ่สินค้าเป็นสินค้าที่มีลักษณะเฉพาะ มีคุณสมบัติแข็งแรง ทนทาน ทนความร้อน และสารเคมี
  เหมาะสำหรับการใช้งานในอุตสาหกรรมรถยนต์ อิเล็กทรอนิกส์ เครื่องใช้ไฟฟ้า เป็นต้น
  หน่วยธุรกิจ Specialty and Engineering Polymer สามารถแบ่งหน่วยธุรกิจออกเป็น 2
  หน่วยธุรกิจย่อย ได้แก่

1.  หน่วยธุรกิจย่อยที่ 1 (SBU 2.1) Engineering Products

  หน่วยธุรกิจย่อยที่ 1 นี้ดูแลสินค้าประเภท พลาสติกวิศวกรรม โดยซัพพลายเออร์ที่บริษัทฯ
  เป็นตัวแทนจำหน่ายในหน่วยธุรกิจนี้ ได้แก่

-   DuPont Performance Polymers
    เป็นบริษัทเคมีภัณฑ์ชั้นนำของโลกซึ่งมีชื่อเสียงในด้านนวัตกรรมที่ล้ำหน้า และมีความเป็นมากว่า
    200 ปี โดยเฉพาะเม็ดพลาสติกภายใต้ชื่อการค้า Zytel® (Polyamide หรือ Nylon),
    Delrin® (Polyacetal หรือ POM) 2 ผลิตภัณฑ์นี้ DuPont
    เป็นผู้นำตลาดที่มีกำลังการผลิตสูงสุดและมีฐานการผลิตกระจายอยู่ทั่วโลก ทั้งยุโรป อเมริกา
    และเอเชีย ซึ่งฐานการผลิตในภูมิภาคเอเชียอยู่ที่ประเทศสิงคโปร์ จีน ไต้หวัน เกาหลี
    และญี่ปุ่น นอกจากนี้ยังมีสินค้าอีกหลายชนิดที่บริษัท ทำตลาด เช่น Zytel HTN® (High
    Performance Polyamide) CRASTIN® (PBT), HYTREL® (TPC-ET), RYNITE®
    (PET) ซึ่งเป็นวัสดุที่ใช้ในการขึ้นรูปชิ้นงานพลาสติกในอุตสาหกรรมหลากหลาย
    บางชนิดทนความร้อนได้สูงมากจึงสามารถใช้ในอุตสาหกรรมยานยนต์, เครื่องใช้ไฟฟ้า
    อิเล็กทรอนิกส์ และ งานทดแทนโลหะบางประเภทได้ เป็นต้น

-   SABIC Innovative Plastic (Thailand) Co., Ltd. (เดิมชื่อ G.E Plastic)
    เป็นหนึ่งในบริษัทชั้นนำของโลก ที่มีสินค้าและบริการหลากหลายโดยบริษัทฯ
    ทำหน้าที่เป็นหนึ่งในผู้จัดจำหน่ายสินค้าของ SABIC
    ซึ่งสินค้าหลักที่ทำการจัดจำหน่ายก็เป็นสินค้าในกลุ่มของพลาสติกวิศวกรรม เช่น สินค้า PC,
    PC-ABS, PPO และ PEI ซึ่งเป็นสินค้าที่ใช้เพื่อทำฝาครอบไฟหน้ารถยนต์,
    ชิ้นส่วนภายในห้องโดยสาร, ฝาครอบโคมไฟถนน, สวิทซ์,
    อุปกรณ์ในงานเครื่องใช้ไฟฟ้าหลายประเภท
    ซึ่งสินค้าเหล่านี้จะจำหน่ายไปยังอุตสาหกรรมยานยนต์, เครื่องใช้ไฟฟ้าและอิเล็กทรอนิกส์
    เป็นหลักเช่นกัน

-   Chisso Corporation เป็นบริษัทญี่ปุ่นซึ่งชำนาญในการผลิตพลาสติกผสม (Compounding
    Plastic) เช่น พลาสติกที่มีการผสมสารหน่วงการติดไฟ (Flame Retardant) ใน
    Polypropylene (PP), พลาสติกเสริมแรงด้วยใยแก้วทั้งขนาดสั้นและยาว (PP ผสม
    Short และ Long Glass Fiber) โดยเฉพาะ PP Long Glass Fiber
    ซึ่งมีคุณสมบัติเสริมให้ PP มีความแข็งแกร่ง และแข็งแรงมากกว่า PP ทั่วไป
    และสินค้าที่ใช้ทำความสะอาดภายในเครื่องจักรที่ใช้ในการผลิตเมื่อต้องการเปลี่ยนสีหรือชนิดของ
    Polymer โดยมีชื่อทางการค้าว่า “Z Clean” ซึ่งเป็นสารทำความสะอาดในกระบอกหลอม
    (EXTRUDER) ของเครื่องแปรรูปพลาสติก โดยจัดจำหน่ายให้กับโรงงานพลาสติกขึ้นรูปทั่วไป

-   Cabot Plastics ในธุรกิจ แม่สี สีดำ (Black Color Masterbatch) และ
    พลาสติกกึ่งนำไฟฟ้า (Conductive Polymer) Cabot Plastics
    มีฐานการผลิตอยู่ในประเทศทางแถบยุโรป ฮ่องกง และดูไบ
    ซึ่งเป็นโรงงานที่เพิ่งเริ่มเปิดดำเนินการใหม่ในปี 2554 เป็นบริษัทที่ค้นพบขบวนการผลิต
    Carbon Black รายแรกและปัจจุบันยังคงเป็นผู้ผลิตรายใหญ่ที่สุดในโลก โดยนอกจากเม็ดสีดำ
    (Black Masterbatch) ที่เป็นสินค้าที่ใช้สำหรับเติมแต่งพลาสติกให้มีสีดำแล้ว Cabot
    Plastic ยังมีพลาสติกกึ่งนำไฟฟ้า (Conductive Polymer)
    ซึ่งเป็นสินค้าเฉพาะในอุตสาหกรรมอิเล็กทรอนิกส์
    และสินค้าที่ต้องการเพิ่มความปลอดภัยด้านการนำไฟฟ้า (Safety Part) มีกลุ่มลูกค้าเฉพาะ
    มีขนาดของธุรกิจไม่ใหญ่มากนัก
    แต่ผู้ที่อยู่ในธุรกิจนี้จะต้องมีความรู้ความเข้าใจเฉพาะสาขานี้อย่างลึกซึ้ง
    ซึ่งคู่แข่งในธุรกิจนี้มีไม่มากเช่นกัน

-   Styrenic Plastic ซึ่งได้แก่ GPPS, HIPS, SAN, ABS, ASA, TABS, SBS, SMMA,
    PMMA, PC และ PC/ABS และยังรวมถึงสินค้าประเภทยางสังเคราะห์ SSBR
    โดยพลาสติกแต่ละชนิดมีคุณสมบัติและการใช้งานที่แตกต่างกันไป ตัวอย่างเช่น งานบรรจุภัณฑ์,
    ส่วนตกแต่งเสื้อผ้า (ไม้แขวนเสื้อ), ของเล่น, ส่วนประกอบรถยนต์, ชิ้นส่วนคอมพิวเตอร์
    เป็นต้น โดยซัพพลายเออร์ที่บริษัทฯ เป็นตัวแทนจำหน่ายได้แก่

-   Siam Polystyrere (บริษัท ร่วมทุนระหว่าง บมจ.ปูนซิเมนต์ไทย และ Dow Chemical
    ผู้ผลิต Polystyrene รายใหญ่ที่สุดในโลก และมีฐานการผลิตในประเทศไทยครบวงจร)
    เป็นผู้ผลิต GPPS และ HIPS

-   Chi Mei Corporation ผู้ผลิต ABS รายใหญ่ที่สุดในโลก, อันดับ 2 ของการผลิต SBR
    ของโลก และอันดับ 3 สำหรับการผลิต Acrylic Polymer
    ในปัจจุบันยังได้ขยายการผลิตไปสู่ Polycarbonate (PC) ซึ่งใช้ในงานผลิตแผ่น CD, VCD,
    Electronics parts, ขวดนม และอื่น ๆ นอกจากนี้ยังได้เพิ่มสินค้าใหม่ ๆ อยู่ตลอดเวลา

-   Denka ผู้ผลิต High Molecular Weight Polystyrene และ SBS ในประเทศญี่ปุ่น
    ซึ่งปัจจุบันได้ขยายกำลังการผลิต High Molecular Weight Polystyrene และ SBS
    มาที่ประเทศสิงคโปร์โดยเริ่มการผลิตเมื่อปลายปี 2549

-   Nova Chemical หนึ่งในผู้ผลิต SMMA รายแรก ๆ
    ของโลกซึ่งเป็นผู้ผลิตในอุตสาหกรรมปิโตรเคมีรายใหญ่ที่สุดในประเทศแคนาดา
    ปัจจุบันได้ย้ายฐานการผลิตไปประเทศสหรัฐอเมริกาใช้ชื่อทางการค้าว่า “NAS” ปัจจุบันบริษัทฯ
    นำเข้าสินค้าจาก Nova Chemical มาจำหน่ายในประเทศไทย
    โดยเป็นสินค้าที่สามารถนำไปใช้ได้ในหลายกลุ่ม เช่น เครื่องใช้ไฟฟ้า, เครื่องแต่งกาย
    และเครื่องใช้ในครัวเรือน เป็นต้น

    1.  หน่วยธุรกิจย่อยที่ 2 (SBU 2.2) Industrial Products

สินค้าในหน่วยธุรกิจนี้แบ่งออกเป็น 5 กลุ่มหลัก คือ

1.  กลุ่มยางสังเคราะห์

2.  กลุ่มพลาสติกกึ่งยาง หรือ Thermoplastic Elastomers (TPEs, TPVs)

3.  กลุ่มพลาสติกสำหรับกาวร้อน (Hotmelt Adhesive) และปรับปรุงคุณสมบัติในยางสังเคราะห์

4.  กลุ่มพลาสติกใสชนิด Copolyester

5.  กลุ่มแร่ต่างๆ เพื่อใช้สำหรับปรับปรุงคุณสมบัติบางประการในพลาสติก และยาง

โดยบริษัท มีซัพพลายเออร์หลักได้แก่

-   ExxonMobil Chemical เป็นผู้ผลิตปิโตรเลียมและปิโตรเคมีที่ใหญ่ที่สุดในโลก สินค้าในกลุ่ม
    Synthetic Rubber ที่บริษัทดูแล ได้แก่ EPDM และ BUTYL Rubber
    ซึ่งเป็นวัตถุดิบที่นำไปผลิตเป็นชิ้นงานยางที่ใช้ในอุตสาหกรรมก่อสร้าง
    ,อุปกรณ์และเครื่องใช้ไฟฟ้า และ ยานยนต์ ปัจจุบัน ExxonMobil เป็นผู้ผลิต EPDM และ
    BUTYL Rubber ที่มีกำลังการผลิตใหญ่ที่สุดในโลก
    สินค้าในกลุ่มนี้จะถูกจำหน่ายไปยังโรงงานแปรรูปยางสังเคราะห์ ผู้ผลิตยางรถยนต์
    โดยธุรกิจนี้ของ ExxonMobil
    ยังคงเป็นธุรกิจที่มีอนาคตและมีอัตราการเติบโตสูงอย่างต่อเนื่อง

-   ExxonMobil Chemical (ในส่วน Specialty Elastomer - TPV)
    เป็นเม็ดพลาสติกที่มีคุณสมบัติเหมือนยางสังเคราะห์คือ ทนสารเคมี ทนความร้อนได้ดี
    ในขณะที่สามารถทำการขึ้นรูปได้เหมือนพลาสติกทั่วไป ใช้ชื่อทางการค้า SANTOPRENE
    นิยมนำไปใช้ในอุตสาหกรรมยานยนต์ เครื่องใช้ไฟฟ้า และสินค้าอุปโภค เช่น
    ยางกันฝุ่นสำหรับรถยนต์ ด้ามจับแปรงสีฟัน เป็นต้น

-   ExxonMobil Chemical (ในส่วน Specialty Elastomer - Plastomer)
    เป็นพลาสติกกึ่งยางอีกกลุ่มที่ยังเป็นกลุ่มใหม่ของ ExxonMobil คือ Metalocene PE และ
    PP โดยมีชื่อทางการค้าว่า EXACT และ VISTAMAXX ตามลำดับ
    ซึ่งสามารถนำมาใช้ปรับปรุงคุณสมบัติของ Polymer ต่าง ๆ ให้มีความอ่อนนุ่ม เหนียว
    ทนความเย็นดีขึ้น เพิ่มความสามารถในการรับแรงกระแทก (Impact Modifier)
    และนอกจากนำไปใช้ปรับปรุงคุณสมบัติของ Polymer แล้วสินค้าในกลุ่มนี้ก็ยังสามารถใช้ทดแทน
    EVA และ PVC-Soft ได้ในบาง Application อันเนื่องมาจากข้อจำกัดในการกีดกัน PVC
    ในสินค้าส่งออกบางประเภทอีกด้วย

-   ExxonMobil Chemical (ในส่วน Adhesive Industrial Business / AIB)
    สินค้าในกลุ่มนี้ เป็นวัตถุดิบหลักที่ใช้ผลิตกาวร้อน (Hot Melt Adhesive)
    ที่ช่วยการยึดติดของงานโดยทำให้กาวละลายด้วยความร้อนแล้วทาลงบนพื้นผิวที่ต้องการจะยึดติดให้อยู่ในลักษณะที่ต้องการ
    สำหรับกาว Hot melt มักจะนำไปใช้ในงานประเภท Packaging, Book Binder ,
    Pressure Sensitive Adhesive Tape (PSA) หรือเทปกาว รวมถึง สีทาถนน ซึ่ง
    ExxonMobil Chemical เป็นผู้ผลิตรายใหญ่ที่สุดในโลกทั้ง Petroleum Resin และ EVA
    Copolymer โดยที่บริษัทฯ เป็นตัวแทนจำหน่ายผลิตภัณฑ์ของ บริษัท ExxonMobil Chemical
    ในตลาดนี้แต่เพียงผู้เดียวในประเทศไทย

-   Eastman Chemical (ในส่วน Transparency Product) Eastman Chemical
    เดิมเป็นส่วนหนึ่งของ Eastman Kodak โดยสินค้ามี 2 กลุ่มหลัก คือ Copolyester และ
    Cellulose Polymer โดย Copolyester นิยมใช้ในอุตสาหกรรมบรรจุภัณฑ์ เครื่องสำอาง
    ที่เน้นความใสและรูปลักษณ์ของบรรจุภัณฑ์เป็นพลาสติกที่ได้รับการยอมรับว่าเป็นมิตรกับสิ่งแวดล้อม
    เนื่องจากสามารถใช้สัญลักษณ์รีไซเคิลเบอร์ 1 ได้
    นอกจากนี้ยังสามารถนำไปใช้ในอุตสาหกรรมเครื่องเขียน เครื่องมือช่าง ในขณะที่
    Cellulose Polymer เป็นพลาสติกที่ผลิตมาจากเยื่อไม้ธรรมชาติ (Bio-Base)
    ตลาดนี้มีผู้เล่นน้อยรายโดย Eastman เป็นผู้เล่นรายหลักในตลาดโลก
    นอกจากสินค้าที่เป็นมิตรต่อสิ่งแวดล้อมข้างต้นแล้ว ปัจจุบัน Eastman Chemical
    ยังคงมีการพัฒนาสินค้าอย่างต่อเนื่องโดยการออกสินค้ากลุ่มใหม่ที่รองรับความต้องการของตลาดโลกคือ
    พลาสติกใส (เหมือนแก้ว) ที่ไม่มีสาร BPA (Bis-Phenol A)
    ในขณะเดียวกันจะต้องมีคุณสมบัติทนความร้อนได้ดีด้วย โดยสินค้าใหม่ของ Eastman
    Chemical นี้ได้เริ่มออกสู่ท้องตลาดช่วงปีที่ผ่านมา ภายใต้แบรนด์ “Tritan”
    สำหรับตลาดหลักที่เริ่มใช้กันอย่างแพร่หลายคือ ขวดนมเด็กชนิด BPA-Free, ขวดน้ำดื่มทั่วไป
    (สำหรับเด็ก & ผู้ใหญ่), กล่องบรรจุอาหาร, ถังบรรจุน้ำดื่ม เป็นต้น

-   Owens Corning ผู้ผลิตใยแก้วรายใหญ่ที่สุดในโลก (Fiber Glass)
    มีฐานการผลิตในสหรัฐอเมริกา, เกาหลีใต้ และขยายกำลังการผลิตใหม่ที่ประเทศจีน โดย
    Fiber Glass ถือเป็นแร่ใยแก้วที่ใช้ในการเพิ่มคุณสมบัติของพลาสติกหลายประเภท เช่น PP,
    Nylon, PET, PBT, etc. ให้มีคุณสมบัติความแข็งแกร่งมากขึ้น
    รวมทั้งยังช่วยให้ทนความร้อนดีขึ้นได้อีกด้วย

-   Rio Tinto Mineral บริษัทที่เป็นเจ้าของเหมือง Talcum ที่ใหญ่ที่สุดในโลก
    ซึ่งสามารถนำไปใช้ในอุตสาหกรรมยางและ Plastic โดย Talcum
    ทำหน้าที่ปรับปรุงคุณสมบัติในพลาสติกหลายชนิด และได้หลายด้านด้วยกัน เช่น
    เพิ่มความแข็งทรงรูป, เพิ่มการทนความร้อน, ช่วยลดการติดกันของผิวฟิล์ม,
    ช่วยลดระยะเวลาขึ้นรูปได้ เป็นต้น
    นอกจากนั้นยังสามารถนำไปปรับปรุงคุณสมบัติของยางธรรมชาติ และยางสังเคราะห์ ได้อีกด้วย
    เช่น เพื่อป้องกันการซึมผ่านของอากาศในยางให้ดีขึ้น เป็นต้น นอกจาก Talcum
    แล้วยังมีสารอีกกลุ่มคือ Zinc borate สารกลุ่มนี้จัดเป็นแร่กลุ่มหนึ่ง
    ใช้สำหรับปรับปรุงคุณสมบัติพลาสติกในการลดหรือหน่วงการติดไฟ
    และลดการเกิดควันขณะไหม้ได้

  กลุ่มแร่ต่างๆ ที่กล่าวข้างต้น
  สามารถนำไปใช้ปรับปรุงคุณสมบัติบางประการของทั้งพลาสติกและยาง
  โดยตลาดที่เกี่ยวข้องกับสินค้ากลุ่มนี้ โดยส่วนใหญ่จะเป็น ตลาด Intermediate
  ซึ่งครอบคลุมตั้งแต่ผู้ผลิตเม็ดที่ทำการปรับปรุงคุณสมบัติบางประการเอง,
  บริษัทที่นำเม็ดพลาสติกมาปรับปรุง
  เปลี่ยนแปลงเพื่อให้ได้คุณสมบัติตรงตามความต้องการในการใช้งาน ได้แก่ Masterbatch
  producer , Compounder

  อย่างไรก็ดีในเดือนสิงหาคม 2554 Rio Tinto ได้ขายธุรกิจเหมืองแร่ Talcum ให้กับ
  Imerys Mineral จึงทำให้บริษัทได้เป็นตัวแทนจำหน่ายให้กับ Imerys Mineral เพิ่มอีก 1
  แห่ง ในขณะเดียวกัน บริษัทยังคงเป็นตัวแทนจำหน่ายสินค้าให้กับ Rio Tinto Mineral
  ในส่วนของ Zinc borate อย่างต่อเนื่อง

  นอกจากนี้ หน่วยธุรกิจนี้ยังดูแลสินค้าอื่น ๆ อีกด้วย เช่น Butadiene Rubber, Nanoclay,
  Silica
  ซึ่งการทำธุรกิจสำหรับสินค้าในกลุ่มนี้ยังส่งผลให้เกิดความเข้าใจในภาพรวมและความสัมพันธ์ในอุตสาหกรรมปิโตรเคมี
  ได้ลึกซึ้งขึ้น

2.  หน่วยธุรกิจ Specialty Chemicals

  หน่วยธุรกิจ Specialty Chemicals จะดูแลสินค้าประเภทสารเติมแต่ง และดูแลสินค้าอื่น ๆ
  ในตลาดอุตสาหกรรมปิโตรเคมี หน่วยธุรกิจ Specialty Chemicals
  สามารถแบ่งหน่วยธุรกิจออกเป็น 2 หน่วยธุรกิจย่อย ได้แก่

1.  หน่วยธุรกิจย่อยที่ 1 (SBU 3.1) สารเติมแต่ง

  Additives (สารเติมแต่ง) สินค้าประเภทสารเติมแต่งนี้
  สามารถจำหน่ายให้กับสายการผลิตของบริษัทในอุตสาหกรรมปิโตรเคมี ได้ตั้งแต่
  ผู้ผลิตเม็ดพลาสติก (เรซิ่น) ผู้ผลิตแม่สีที่เรียกกันว่า Masterbatch และ Compounder
  รวมไปถึง ผู้แปรรูปผลิตภัณฑ์พลาสติก
  โดยสารเติมแต่งนี้จะใช้ร่วมกับวัตถุดิบของอุตสาหกรรมปิโตรเคมีเพื่อให้สินค้านั้น ๆ
  มีคุณสมบัติพิเศษตามที่ต้องการ ตัวอย่างสินค้า ได้แก่ สารป้องกันการเกิดปฏิกิริยา Oxidation
  (Antioxidant) ของพลาสติก สารป้องกันรังสี UV (UV Stabilizer)
  สารป้องกันเชื้อราและแบคทีเรีย (Antimicrobial agent) สารป้องกันการเกิดไฟฟ้าสถิตย์
  (Antistatic agent) สารช่วยในการก่อผลึก (Nucleating agent) สารเพิ่มความใส
  (Clarifying agent) สารเพิ่มความขาว (Optical Brightener) เป็นต้น
  โดยในการทำการตลาดสินค้าในกลุ่มนี้ บริษัทฯ ไม่ได้ทำหน้าที่เพียงแต่เป็นผู้กระจายสินค้าเท่านั้น
  แต่ยังทำหน้าที่ทุกขั้นตอนของการพัฒนาตลาดตั้งแต่ให้ข้อมูลแนะนำ ร่วมทดลอง
  จนสามารถสร้างความต้องการของสินค้าชนิดดังกล่าวขึ้นได้ ซึ่งทางบริษัทฯ
  ได้ร่วมมือกับซัพพลายเออร์อย่างใกล้ชิดในการให้บริการนี้
  โดยซัพพลายเออร์ในส่วนของสารเติมแต่งมีดังนี้

-   AKZO NABEL POLYMER CHEMICAL BV ซึ่งเป็นบริษัทในกลุ่มของกลุ่ม AkzaNobel
    จากประเทศเนเธอร์แลนด์ โดยที่สินค้าในกลุ่มของ AKZO NOBEL POLYMER CHEMICALS BV
    เป็นสารเติมแต่งประเภทสารป้องกันไฟฟ้าสถิตย์ และสารหล่อลื่น เป็นต้น

-   Milliken Chemical ในส่วนของ Nucleating Agent และ Clarifying Agent :
    เป็นผู้ผลิตสารเติมแต่งที่ปรับปรุงคุณสมบัติของ Polyethylene และ Polypropylene
    ที่ดีที่สุด มีสินค้าที่เกี่ยวข้องกับอุตสาหกรรมหลากหลายประเภท เช่น
    อุตสาหกรรมชุดป้องกันไฟไหม้ อุตสาหกรรมพรม เป็นต้น โดยบริษัทใหญ่ตั้งอยู่ที่ประเทศอเมริกา
    และเป็นบริษัทที่ได้รับการยกย่องให้เป็นบริษัทนายจ้างที่ดีติด 50
    อันดับแรกที่ดีที่สุดของประเทศอเมริกาและแผนกสารเคมีดังกล่าวสนับสนุนลูกค้าทั่วโลก จาก R
    & D ตั้งแต่ระดับห้องปฏิบัติการไปยังขั้นการผลิตจริง, ทีม Milliken Chemical
    ทั่วโลกพร้อมที่จะช่วยให้ลูกค้าออกแบบผลิตภัณฑ์ใหม่,
    และปรับปรุงผลิตภัณฑ์ที่มีอยู่และสร้างโอกาสที่จะเติบโตในตลาดใหม่โดยการประยุกต์ใช้

    1.  หน่วยธุรกิจย่อยที่ 2 (SBU 3.2) ตลาดอุตสาหกรรมปิโตรเคมีและ Intermediate

  หน่วยธุรกิจนี้จะต่างจากหน่วยธุรกิจย่อยอื่น
  โดยหน่วยธุรกิจนี้จะกำหนดขอบเขตของตลาดแล้วจึงพิจารณาสินค้าที่มีศักยภาพ
  ต่างจากหน่วยธุรกิจอื่นที่พิจารณาตัวสินค้าเป็นหลัก โดยหน่วยธุรกิจนี้แบ่งตลาดเป็น 2 ส่วน คือ
  อุตสาหกรรมปิโตรเคมี ซึ่งครอบคลุมตั้งแต่โรงกลั่นน้ำมัน Cracker และผู้ผลิตเม็ดพลาสติก
  (เรซิ่น) โดยบริษัทฯ
  จะจัดหาสินค้าให้กับบริษัทในกลุ่มอุตสาหกรรมปิโตรเคมีนี้ตั้งแต่บริษัทที่อยู่ต้นน้ำจนถึงบริษัทที่อยู่ปลายน้ำ
  ตลาดสินค้าอีกส่วนหนึ่ง คือ ตลาด Intermediate ได้แก่ บริษัทที่นำ เม็ดพลาสติก (Resin)
  มาปรับปรุง เปลี่ยนแปลงเพื่อนำไปใช้ผลิตต่อ ได้แก่ Masterbatch producer ,
  Compounder โดยสินค้าในกลุ่มนี้ได้แก่

-   Specialty Chemicals ของ Chevron Phillips Chemical กลุ่มลูกค้าที่สำคัญคือ
    ผู้ผลิตเม็ดพลาสติก และโรงกลั่นน้ำมัน โดยสินค้าหลักจะเป็นสารประกอบประเภท Mercaptan
    ได้แก่

    -   Tert-Dodecyl Mercaptan (TDM) ซึ่งเป็นตัว Molecular Weight Modifier
        สำหรับ SBR, ABS, Latex

    -   N-Dodecyl Mercaptan (NDDM) เป็นตัว Molecular Weight Modifier
        อีกตัวหนึ่งซึ่งใช้ใน Acrylic Resins, BR, PS

    -   N-Octyl Mercaptan (NOM), Molecular Weight Modifier
        อีกตัวหนึ่งที่ใช้กับงาน PMMA

    -   Ethyl Mercaptan (EM), สารเติมกลิ่นใน Gas LPG

  นอกจากนี้ยังมีสินค้าตัวอื่นๆ เช่น

-   Dimethyl Disulfide (DMDS): สาร Anticoking และ presulfide

-   Sulfolane W: additive extractor for BTX unit

-   2-Mercaptaethanol (BME): Polymerization modifier in acrylic resin
    and specialty PVC, Organo-tin stabilizers for PVC

-   Reference fuel ได้แก่ PRF-isooctane, PRF-n-heptane, PRF-octane blends
    no.80, Toluenen Reference fuel, Cetane cheek Fuels (High and Low, T
    and U)

  ตารางแสดงตัวอย่างรายชื่อผลิตภัณฑ์และลักษณะการนำไปใช้งาน

+--------+---------------------------+--------------------------------+
| อักษรย่อ | คำเต็ม                     | ตัวอย่างลักษณะการนำไปใช้งาน        |
+========+===========================+================================+
| PP     | POLYPROPYLENE             | ถุงร้อน กระสอบ เครื่องใช้ในครัวเรือน  |
|        |                           | เครื่องใช้ไฟฟ้า ชิ้นส่วนในรถยนต์       |
|        |                           | หลอดกาแฟ ลังอุตสาหกรรม           |
|        |                           | เปลือกแบตเตอรี่รถยนต์              |
+--------+---------------------------+--------------------------------+
| PE     | POLYETHYLENE              | ถุงพลาสติก, ฟิล์มหด,               |
|        | (HDPE/LLDPE/LDPE/MDPE)    | บรรจุภัณฑ์ประเภทต่างๆ, ขวด         |
+--------+---------------------------+--------------------------------+
| HDPE   | HIGH DENSITY POLYETHYLENE | เชือก แหอวน ขวดบรรจุภัณฑ์ Pallet   |
|        |                           | ถุงหูหิ้ว ถัง ลังอุตสาหกรรม           |
+--------+---------------------------+--------------------------------+
| LLDPE  | LINEAR LOW DENSITY        | บรรจุภัณฑ์ชนิดอ่อน เช่น ถุงอุตสาหกรรม  |
|        | POLYETHYLENE              | เครื่องใช้ในครัวเรือน               |
+--------+---------------------------+--------------------------------+
| MDPE   | MEDIUM DENSITY            | ถัง, งานฉีดประเภทต่างๆ            |
|        | POLYETHYLENE              |                                |
+--------+---------------------------+--------------------------------+
| LDPE   | LOW DENSITY POLYETHYLENE  | บรรจุภัณฑ์ชนิดอ่อน เช่น บรรจุภัณฑ์อาหาร |
|        |                           | ถุงซิป                           |
|        |                           |                                |
|        |                           | ฟิล์มหด bubble film              |
+--------+---------------------------+--------------------------------+
| PVC    | POLYVINYL CHLORIDE        | ขวดแชมพู รองเท้า หนังเทียม,        |
|        |                           | ชิ้นส่วนงานอุตสาหกรรมประเภทต่างๆ    |
|        |                           | ท่อน้ำชนิดแข็งและอ่อน สายไฟ         |
+--------+---------------------------+--------------------------------+
| PET    | POLYETHYLENE TEREPTHALATE | ขวดน้ำดื่ม บรรจุภัณฑ์เครื่องสำอาง      |
|        |                           | บรรจุภัณฑ์แบบแผ่น                  |
+--------+---------------------------+--------------------------------+
| TPC-ET | THERMOPLASTIC POLYETHER   | ชิ้นส่วนรองเท้ากีฬา ชิ้นส่วนเครื่องกล    |
|        | ESTER ELASTOMER           |                                |
+--------+---------------------------+--------------------------------+
| PCT    | POLYCYCLOHEXAMETHYLENE    | ชิ้นส่วนอิเล็กทรอนิกส์                |
|        | TEREPTHALATE              |                                |
+--------+---------------------------+--------------------------------+
| EPDM   | ETHYLENE PROPYLENE DIENE  | ชิ้นส่วนยานยนต์                    |
|        | MONOMER                   |                                |
+--------+---------------------------+--------------------------------+
| BUTYL  | BUTYL RUBBER              | ชิ้นส่วนยานยนต์ ยางรถยนต์           |
+--------+---------------------------+--------------------------------+
| GPPS   | GENERAL PURPOSE           | เครื่องใช้ในครัวเรือน               |
|        | POLYSTYRENE               | บรรจุภัณฑ์ใช้แล้วทิ้ง                 |
+--------+---------------------------+--------------------------------+
| HIPS   | HIGH IMPACT POLYSTYRENE   | เครื่องใช้ไฟฟ้า                    |
+--------+---------------------------+--------------------------------+
| SAN    | STYRENE ACRYLONITRILE     | บรรจุภัณฑ์ เครื่องสำอาง ไฟแช็ค       |
+--------+---------------------------+--------------------------------+
| ABS    | ACRYLONITRILE BUTADIENE   | ชิ้นส่วนยานยนต์ เครื่องใช้ไฟฟ้า        |
|        | STYRENE                   | อิเล็กทรอนิกส์ ของเล่นเด็ก หมวกกันน็อค |
+--------+---------------------------+--------------------------------+
| TABS   | TRANSPARENT ABS           | ชิ้นส่วนยานยนต์ เครื่องใช้ไฟฟ้า        |
|        |                           | อิเล็กทรอนิกส์                     |
|        |                           | ของเล่นเด็กที่มีลักษณะโปร่งแสง        |
+--------+---------------------------+--------------------------------+
| SBS    | STYRENE BUTADIENE STYRENE | ไม้แขวนเสื้อ แก้วกาแฟชนิดใส         |
+--------+---------------------------+--------------------------------+
| SMMA   | STYRENE                   | เครื่องครัว รองเท้าแฟชั่น            |
|        | METHYLMATHACRYLATE        |                                |
+--------+---------------------------+--------------------------------+
| PMMA   | ACRYLIC POLYMER           | ไฟท้ายรถยนต์ เครื่องใช้ไฟฟ้า         |
+--------+---------------------------+--------------------------------+
| PPS    | POLYPHENYLENE SULFIDE     | อะไหล่ชิ้นส่วนรถยนต์ อิเล็คโทรนิคส์     |
+--------+---------------------------+--------------------------------+
| HMPS   | HIGH MOLECULAR WEIGHT     | เครื่องครัว                       |
|        | POLYSTYRENE               |                                |
+--------+---------------------------+--------------------------------+

  โครงสร้างบริษัทฯ และบริษัทในเครือ ณ วันที่ 31 ธันวาคม 2554

  บริษัทฯ ไม่มีบริษัทย่อยและบริษัทร่วม

1.  ภาวะของอุตสาหกรรมและการแข่งขัน

    1.  ภาพรวมอุตสาหกรรม

  เนื่องจากบริษัท โกลบอล คอนเน็คชั่นส์ จำกัด (มหาชน)
  เป็นบริษัทตัวแทนจำหน่ายวัตถุดิบของผู้ผลิตในอุตสาหกรรมพลาสติกและปิโตรเคมีเป็นหลัก ดังนั้น
  ยอดขายของบริษัทฯ จะมีความเกี่ยวโยงกับอุตสาหกรรมพลาสติกและปิโตรเคมีโดยตรง
  ข้อมูลจากสำนักงานเศรษฐกิจอุตสาหกรรม (www.oie.go.th.) ณ วันที่ 20 มกราคม2555
  ได้สรุปภาวะอุตสาหกรรมพลาสติก และปิโตรเคมี ดังนี้

อุตสาหกรรมผลิตภัณฑ์พลาสติก

ภาพรวมผลิตภัณฑ์พลาสติก

อุตสาหกรรมพลาสติกนับได้ว่าเป็นอุตสาหกรรมที่มีความสำคัญต่อประเทศ
เนื่องจากเป็นอุตสาหกรรมสนับสนุนให้กับภาคการผลิตอื่นๆ เช่น อุตสาหกรรมบรรจุภัณฑ์ (38%)¹
อุตสาหกรรมเครื่องใช้ไฟฟ้าและอิเล็กทรอนิกส์ (18%)¹ อุตสาหกรรมการก่อสร้าง (15%)
และอุตสาหกรรมยานยนต์ (10%) เป็นต้น
อุตสาหกรรมพลาสติกสามารถสร้างรายได้ให้กับประเทศได้กว่า 2.2 แสนล้านบาท
และมีการสร้างงานในภาคอุตสาหกรรมกว่า 350,000 คน ร้อยละ 80
ของผู้ประกอบการจะเป็นขนาดกลางและขนาดเล็ก ที่กระจุกตัวอยู่ในกรุงเทพฯและปริมณฑล

การผลิต

ความต้องการใช้เม็ดพลาสติกของไทยช่วยสะท้อนภาพการผลิตในอุตสาหกรรมผลิตภัณฑ์พลาสติก ดังนี้

หน่วย : พันตัน

  ----------------------------------- -------- --------- -------- ---------
  ปริมาณการใช้เม็ดพลาสติก                 2551     2552      2553     2554*

  PE, PP, PVC, PS+EPS, ABS/SAN และอื่นๆ 2,998    2,954     3,431    3,561
  ----------------------------------- -------- --------- -------- ---------

ที่มา: สถาบันปิโตรเลียมแห่งประเทศไทย

หมายเหตุ* ปี 2554 เป็นตัวเลขประมาณการ

PE = Polyethylene PP = Polypropylene PVC = Poly Vinyl Chloride

PS/EPS = Polystyrene ABS/SAN = Acrylonitrile Butadiene Styrene

อุตสาหกรรมพลาสติกในช่วงไตรมาสที่ 1 และ 2 ของปี 2554 มีทิศทางการขยายตัวอย่างต่อเนื่อง
เนื่องมาจากผลพวงของการขยายตัวทางเศรษฐกิจภายในประเทศ ที่มีการปรับตัวดีขึ้นอย่างต่อเนื่อง
จากการฟื้นฟูภาวะหลังน้ำท่วมเมื่อปลายปี 2553
อีกทั้งยังมีการกระตุ้นเศรษฐกิจในช่วงเลือกตั้งในไตรมาส 2 ที่ทำให้เกิดการจับจ่ายใช้สอยมากขึ้น
และเมื่อคณะรัฐบาลชุดใหม่ประกาศนโยบายด้านเศรษฐกิจที่ชัดเจนมากขึ้น
ส่งผลให้ผู้บริโภคเริ่มจับจ่ายใช้สอยมากขึ้นตามไปด้วย

ในช่วงเดือนตุลาคม ปี 2554 หลายจังหวัดได้รับผลกระทบจากมหาอุทกภัย
ส่งผลกระทบต่อผู้ผลิตผลิตภัณฑ์พลาสติกทั้งทางตรงและทางอ้อม โรงงานพลาสติกกว่าร้อยละ 64
อยู่ในพื้นที่ภาคกลางซึ่งเป็นอีกพื้นที่ประสบอุทกภัย จากการประมาณการณ์คาดว่าร้อยละ 30
ของโรงงานทั่วประเทศได้รับผลกระทบโดยตรงจนต้องหยุดการผลิต
ทำให้ปริมาณการผลิตผลิตภัณฑ์พลาสติกลดลง นอกจากนี้ยังมีโรงงานที่ได้รับผลกระทบทางอ้อม
เนื่องจากอุตสาหกรรมต่อเนื่อง เช่น อุตสาหกรรมรถยนต์ และเครื่องใช้ไฟฟ้า
ในสายโซ่การผลิตถูกน้ำท่วม ส่งผลให้คำสั่งซื้อลดลง อย่างไรก็ตาม
อุปสงค์ของผลิตภัณฑ์พลาสติกบางประเภทได้เพิ่มสูงขึ้นเนื่องจากผู้บริโภคเริ่มกักตุนสินค้าเพื่อรองรับกับภาวะน้ำท่วมขัง
เช่น ขวด ถัง ภาชนะรองน้ำดื่ม เรือ กระสอบทราย และแผ่นพลาสติก

¹ ตัวเลขในวงเล็บคือสัดส่วนมูลค่าการผลิต

เหตุการณ์น้ำท่วมส่งผลให้เศรษฐกิจโดยรวมของประเทศชะลอตัวลงและมีการคาดการณ์ตัวเลข GDP
ปี 2554 ที่ลดลง และกระทบต่อความต้องการของผู้บริโภคสินค้าและบริการที่ลดลง
โดยเฉพาะผู้บริโภคที่เป็นแรงงานในโรงงานที่ได้รับผลกระทบจากน้ำท่วมที่ไม่สามารถจับจ่ายใช้สอยได้ตามปกติ

แนวโน้มอุตสาหกรรมพลาสติกในปี 2555 มีประเด็นต่างๆที่ควรติดตาม ดังนี้

  - ความคืบหน้าของสถานการณ์อุทกภัยในหลายพื้นที่
  รวมถึงการกลับมาเดินเครื่องตามปกติของโรงงานที่ได้รับผลกระทบจากน้ำท่วม
  การประเมินความเสียหาย การซ่อมแซม ต่างๆ

  - มาตรการในการให้สิทธิพิเศษในการยกเว้นภาษีนำเข้าชิ้นส่วน หรือผลิตภัณฑ์ต่างๆ ที่จำเป็น
  เพื่อมาทดแทนในส่วนที่ได้รับผลกระทบจากน้ำท่วม
  โดยเฉพาะมาตรการสำหรับอุตสาหกรรมยานยนต์ซึ่งจะส่งผลกระทบต่ออุตสาหกรรมพลาสติกภายในประเทศ

  - ในภาวะน้ำลด จะมีการจับจ่ายใช้สอยมากขึ้น มีการซ่อมสิ่งของ รถยนต์ บ้านพักอาศัย
  ทั้งนี้จะเป็น

  การกระตุ้นให้เกิดการผลิตอีกครั้ง ดังนั้นจะเป็นผลดีกับโรงงานที่ไม่ได้รับผลกระทบ
  ที่จะสามารถผลิตผลิตภัณฑ์เหล่านี้เข้าสู่ตลาดได้มากขึ้น

  - อัตราแลกเปลี่ยนของค่าเงินบาทกับดอลลาร์ ที่มีแนวโน้มแข็งค่าขึ้น แต่มีความเสี่ยงที่ผันผวน
  จาก

  ความไม่แน่นอนของภาวะเศรษฐกิจโลกที่เพิ่มมากขึ้น เงินทุนจะไหลเข้าสู่เอเชีย อาเซียน
  และไทยมากขึ้น

  - วิกฤตการณ์ทางการเงินของสหรัฐอเมริกาและยุโรป ที่จะส่งผลต่อผู้ส่งออกไปยังภูมิภาคเหล่านี้

การตลาด

การนำเข้า

มูลค่าการนำเข้าของไทย 10 เดือนแรก ปรับตัวสูงขึ้นร้อยละ 10
เมื่อเทียบกับช่วงเวลาเดียวกันของปีที่ผ่านมา โดยเป็นผลิตภัณฑ์ในหมวด 3926 หรือ
ผลิตภัณฑ์พลาสติกอื่นๆ ซึ่งเป็นผลมาจากการขยายตัวของเศรษฐกิจโดยรวมและอุตสาหกรรมต่อเนื่อง
แต่ทั้งนี้ในช่วงปลายปีได้เกิดวิกฤตมหาอุทกภัยโดยเฉพาะในเดือนตุลาคม
ซึ่งโรงงานอุตสาหกรรมต่อเนื่องหลักๆ ได้แก่ ยานยนต์ ชิ้นส่วนไฟฟ้าและอิเล็กทรอนิกส์
ส่วนใหญ่ได้รับผลกระทบจนไม่สามารถทำการผลิตได้
ส่งผลให้การนำเข้าผลิตภัณฑ์พลาสติกที่จะป้อนให้กับอุตสาหกรรมต่อเนื่องดังกล่าวมีมูลค่าลดลง
คาดว่าการนำเข้าในปี 2554 จะมีอัตราการขยายตัวเพียงร้อยละ3.4

การส่งออก

ตัวเลขมูลค่าการส่งออก 10 เดือน สูงขึ้นร้อยละ 17 เมื่อเทียบกับช่วงเวลาเดียวกันของปีที่ผ่านมา
โดยตลาดส่งออกหลักของผลิตภัณฑ์พลาสติกไทยจะอยู่ในภูมิภาคเอเชีย
แม้ว่าญี่ปุ่นซึ่งเป็นประเทศที่ไทยส่งออกไปมากที่สุด จะได้รับผลกระทบจากแผ่นดินไหวก็ตาม
แต่ไม่ได้ทำให้ตัวเลขการส่งออกของไทยได้รับผลกระทบมากนัก
ที่เป็นเช่นนี้อาจมีสาเหตุมาจากการที่ภาคการผลิตของญี่ปุ่นหยุดชะงักและต้องหันมาพึ่งพาสินค้านำเข้าจากต่างประเทศอย่างเช่นจากประเทศไทยเพื่อทดแทนสินค้าในประเทศที่ไม่สามารถผลิตได้เพียงพอกับความต้องการ
และเป็นโอกาสให้การส่งออกของไทยมีมูลค่าเพิ่มมากขึ้น โดยผลิตภัณฑ์หมวดที่มีมูลค่าการส่งออกสูงสุด
คือ หมวด 3926 ซึ่งเป็นผลิตภัณฑ์พลาสติกอื่นๆ อย่างไรก็ตามคาดว่า มูลค่าการส่งออกของไตรมาส
4 จะมีมูลค่าลดลงจากช่วงเดียวกันของปี 2553 กว่าร้อยละ 20 โดยเฉพาะช่วง 2
เดือนหลังเหตุอุทกภัย คือ เดือนพฤศจิกายนและธันวาคม
เนื่องมาจากความเสียหายที่เกิดขึ้นกับโรงงานผู้ผลิต และคาดว่าการส่งออกปี 2554
จะเพิ่มขึ้นประมาณ 2,580 ล้านบาท คิดเป็นร้อยละ 2.8 ซึ่งจะส่งผลให้การขาดดุลเพิ่มขึ้นเป็น
12,054 ล้านบาท

ตารางที่ 1 การค้าสินค้าพลาสติก ภายใต้พิกัดศุลกากร 3916 – 3926

หน่วย : ล้านบาท

  ---------- --------- --------- --------- -------- -------- -------- --------- ---------
  มูลค่า       2547      2548      2549      2550     2551     2552     2553      2554*

  การส่งออก   60,490    72,640    74,654    87,781   91,872   80,320   92,433    95,012

  การนำเข้า   78,114    85,173    88,685    95,705   98,106   83,056   103,549   107,066

  ดุลการค้า    -17,624   -12,533   -14,031   -7,924   -6,234   -2,736   -11,116   -12,054
  ---------- --------- --------- --------- -------- -------- -------- --------- ---------

ที่มา: กรมศุลกากร

หมายเหตุ: *ปี 2554 เป็นข้อมูลของเดือนมกราคมถึงตุลาคม

แนวโน้มผลิตภัณฑ์พลาสติก ปี 2555

นักเศรษฐศาสตร์และรัฐบาลตั้งเป้าว่า GDP ของปี 2555 จะขยายตัวอยู่ที่ประมาณร้อยละ 4.5-5.5
ทำให้คาดการณ์ได้ว่าอุตสาหกรรมพลาสติกมีแนวโน้มจะขยายตัวตามสภาพเศรษฐกิจในประเทศที่จะปรับตัวดีขึ้น
อันเนื่องจากสถานการณ์น้ำท่วมที่คลี่คลายลง
โดยเฉพาะอุตสาหกรรมชิ้นส่วนพลาสติกที่เป็นอุตสาหกรรมต่อเนื่องสามารถกลับมาเดินเครื่องผลิตได้อีกครั้ง
หลังจากที่โรงงานผู้ผลิตได้รับการฟื้นฟูหลังน้ำท่วม

การส่งออกจะกลับมาดีขึ้นแต่น่าจะมีอัตราการขยายตัวที่ต่ำกว่าปีก่อนหน้าหรือต่ำกว่าร้อยละ 8
เนื่องจากเศรษฐกิจของคู่ค้าหลักในอุตสาหกรรมพลาสติกของไทย ได้แก่ ญี่ปุ่น สหรัฐอเมริกา
ออสเตรเลีย และจีน มีแนวโน้มชะลอตัว และค่าเงินบาทแข็งตัวมากขึ้น
นอกจากนี้วงจรของอุตสาหกรรมชิ้นส่วนอิเล็กทรอนิกส์จะอยู่ในช่วงขาลง
ทำให้ความต้องการในการใช้เม็ดพลาสติกในอุตสาหกรรมดังกล่าวลดลงด้วย และการนำเข้า
คาดว่าจะขยายตัวเพิ่มขึ้นโดยเฉพาะผลิตภัณฑ์พลาสติกในกลุ่มวัสดุก่อสร้าง
เนื่องจากประชาชนต้องการซ่อมแซมที่อยู่อาศัยจากเหตุน้ำท่วม นอกจากนี้ความต้องการชิ้นส่วน
เพื่อการซ่อมแซมผลิตภัณฑ์ต่างๆ เช่นเครื่องใช้ไฟฟ้า รถยนต์ จะเพิ่มมากขึ้น

อุตสาหกรรมปิโตรเคมี

ภาวะอุตสาหกรรมปิโตรเคมี ปี 2554

สถานการณ์ปี 2554 มูลค่าการนำเข้าและส่งออกปิโตรเคมีของไทยทั้งขั้นต้น ขั้นกลาง
และขั้นปลายในช่วงสิบเดือนของปี 2554
มีอัตราการขยายตัวดีขึ้นกว่าช่วงเวลาเดียวกันของปีที่ผ่านมา
โดยได้รับปัจจัยหนุนจากการขยายตัวของความต้องการใช้สินค้าและบริการที่ปรับตัวดีขึ้นตามการฟื้นตัวของเศรษฐกิจโลก
โดยเฉพาะในภูมิภาคเอเชีย และเศรษฐกิจภายในประเทศ
ส่งผลให้ความต้องการใช้ผลิตภัณฑ์ปิโตรเคมีซึ่งเป็นวัตถุดิบสำคัญในการผลิตสินค้าต่างๆ กลับมาอีกครั้ง
โดยเฉพาะอย่างยิ่งในกลุ่มบรรจุภัณฑ์ และกลุ่มสิ่งทอ ขณะที่กลุ่มเครื่องใช้ไฟฟ้าและอิเล็กทรอนิกส์
และกลุ่มยานยนต์มีการขายตัวตามการเจริญเติบโตทางเศรษฐกิจ
ส่งผลให้มีการนำเข้าผลิตภัณฑ์ปิโตรเคมีเพื่อใช้เป็นวัตถุดิบผลิตสินค้าเพื่อรองรับการขยายตัวของความต้องการสินค้าภายในประเทศและการส่งออก

เมื่อพิจารณามูลค่าการนำเข้าปิโตรเคมีขั้นต้น ขั้นกลาง และขั้นปลาย ในปี 2554
คาดว่าจะมีมูลค่าประมาณ 19,411.40, 35,449.34 และ 112,838.56 ล้านบาท ตามลำดับ
โดยมูลค่าการนำเข้าปิโตรเคมีขั้นต้น ขั้นกลาง และขั้นปลายขยายตัวเพิ่มขึ้นร้อยละ 33.02, 0.22
และ 15.20 ตามลำดับ เมื่อเทียบกับปีก่อนทางด้านมูลค่าการส่งออกปิโตรเคมีขั้นต้น ขั้นกลาง
และขั้นปลาย คาดว่าจะมีมูลค่าประมาณ 59,122.83, 64,009.68 และ 250,729.34 ล้านบาท
ตามลำดับ โดยมูลค่าการส่งออกขยายตัวเพิ่มขึ้นร้อยละ 61.39, 33.43 และ 35.76 ตามลำดับ
เมื่อเทียบกับปีก่อน

+-----------+--------+--------+--------+--------+--------+--------+
| ไตรมาส/ปี  | ปิโตรเ  |        | ป      |        | ป      |        |
|           | คมีขั้นต้น |        | ิโตรเคม |        | ืโตรเคม |        |
|           |        |        | ีขั้นกลาง |        | ีขั้นปลาย |        |
|           | (ล     |        |        |        |        |        |
|           | ้านบาท) |        | (ล     |        | (ล     |        |
|           |        |        | ้านบาท) |        | ้านบาท) |        |
+-----------+--------+--------+--------+--------+--------+--------+
|           | นำเข้า  | ส่งออก  | นำเข้า  | ส่งออก  | นำเข้า  | ส่งออก  |
+-----------+--------+--------+--------+--------+--------+--------+
| Q1/2553   | 3,     | 8,     | 7,     | 10,    | 25,    | 38,    |
|           | 865.61 | 785.38 | 022.35 | 798.15 | 057.86 | 879.59 |
+-----------+--------+--------+--------+--------+--------+--------+
| Q2/2553   | 3,     | 8,     | 8,     | 11,    | 25,    | 46,    |
|           | 892.14 | 640.18 | 102.76 | 971.25 | 703.72 | 696.20 |
+-----------+--------+--------+--------+--------+--------+--------+
| Q3/2553   | 3,     | 8,     | 6,     | 11,    | 24,    | 49,    |
|           | 226.41 | 995.10 | 622.65 | 834.69 | 275.48 | 992.75 |
+-----------+--------+--------+--------+--------+--------+--------+
| Q4/2553   | 3,     | 10,    | 7,     | 13,    | 22,    | 49,    |
|           | 608.28 | 213.19 | 400.66 | 367.96 | 910.61 | 115.78 |
+-----------+--------+--------+--------+--------+--------+--------+
| 2553      | 14,    | 36,    | 29,    | 47,    | 97,    | 184,   |
|           | 592.44 | 633.84 | 148.42 | 972.05 | 947.67 | 684.31 |
+-----------+--------+--------+--------+--------+--------+--------+
| Q1/2554   | 3,     | 13,    | 8,     | 14,    | 28,    | 60,    |
|           | 294.27 | 785.45 | 677.41 | 112.82 | 358.66 | 540.16 |
+-----------+--------+--------+--------+--------+--------+--------+
| Q2/2554   | 4,     | 16,    | 9,     | 17,    | 28,    | 64,    |
|           | 412.84 | 646.35 | 840.91 | 607.42 | 407.60 | 628.80 |
+-----------+--------+--------+--------+--------+--------+--------+
| Q3/2554   | 5,     | 14,    | 8,     | 16,    | 28,    | 65,    |
|           | 735.18 | 700.77 | 390.01 | 303.53 | 270.99 | 916.38 |
+-----------+--------+--------+--------+--------+--------+--------+
| Q4*/2554  | 5,     | 13,    | 8,     | 15,    | 27,    | 59,    |
|           | 969.11 | 990.26 | 541.01 | 985.91 | 801.31 | 644.00 |
+-----------+--------+--------+--------+--------+--------+--------+
| 2554*     | 19,    | 59,    | 35,    | 64,    | 112,   | 250,   |
|           | 411.40 | 122.83 | 449.34 | 009.68 | 838.56 | 729.34 |
+-----------+--------+--------+--------+--------+--------+--------+
| 2         | 33.02  | 61.39  | 0.22   | 33.43  | 15.20  | 35.76  |
| 554*/2553 |        |        |        |        |        |        |
| (%)       |        |        |        |        |        |        |
+-----------+--------+--------+--------+--------+--------+--------+

ที่มา : ข้อมูลจากกรมศุลกากร

หมายเหตุ : * ตัวเลขประมาณการ

แนวโน้มปี 2555

สำหรับภาพรวมของอุตสาหกรรมปิโตรเคมีไทยในปี 2555
นั้นคาดว่าจะยังคงมีอัตราการเติบโตดีต่อเนื่องจากการฟื้นฟูประเทศหลังน้ำท่วมที่คาดว่ามาตรการต่างๆ
จากภาครัฐจะเริ่มเป็นรูปธรรมตั้งแต่ในช่วงต้นปี 2555
นำโดยการฟื้นฟูและการกระตุ้นความเชื่อมั่นของภาคการผลิต
ขณะที่ภาคเอกชนและภาคครัวเรือนก็จะมีการใช้จ่ายเพื่อฟื้นฟูกิจการและที่อยู่อาศัยหลังน้ำลดมากขึ้น
ซึ่งจะส่งผลให้ความต้องการใช้สินค้าเพิ่มสูงขึ้น
ประกอบกับภาครัฐมีนโยบายในการกระตุ้นการใช้จ่ายภายในประเทศ (มาตรการปรับเพิ่มรายได้)
ขณะที่ปัญหาวิกฤตการณ์ด้านการเงินของสหรัฐฯ
และหนี้สาธารณะในสหภาพยุโรปนั้นคาดว่าจะไม่กระทบต่ออุตสาหกรรมปิโตรเคมีไทยมากนักเนื่องจากตลาดหลักๆ
อยู่ในภูมิภาคเอเชีย โดยตลาดที่น่าจับตาคือตลาดในกลุ่มประเทศเศรษฐกิจเกิดใหม่ อาทิ จีน อินเดีย
เวียดนาม ซึ่งเป็นตลาดที่มีอัตราการขยายตัวของความต้องการสินค้าสูง
ส่งผลให้ความต้องการใช้ผลิตภัณฑ์ปิโตรเคมีเพื่อเป็นวัตถุดิบในการผลิตมีสูงตามไปด้วย

ประเด็นสำคัญในอุตสาหกรรมที่ต้องติดตาม

• ปัจจัยภายในประเทศ

  o ผลกระทบจากน้ำท่วมที่มีต่อเศรษฐกิจ

  o กระบวนการฟื้นฟูประเทศหลังน้ำลด

  o นโยบายและมาตรการสนับสนุนการใช้จ่ายภายในประเทศ เช่น มาตรการปรับเพิ่มรายได้

  o ปัญหาความขัดแย้งภายในประเทศ

• ปัจจัยภายนอกประเทศ

  o ปัจจัยเสี่ยงจากปัญหาเศรษฐกิจในต่างประเทศทั้งวิกฤตการเงินของสหรัฐฯ
  และวิกฤตเศรษฐกิจหนี้สาธารณะในสหภาพยุโรปที่ยังไม่มีทางออกที่ชัดเจน
  ซึ่งอาจส่งผลให้เศรษฐกิจโลกประสบภาวะชะลอตัวอีกครั้ง
  ขณะที่การฟื้นตัวในช่วงที่ผ่านมายังไม่แข็งแกร่งพอ
  นอกจากนี้ยังอาจส่งผลต่อภาคการส่งออกของประเทศ

บทบาทของผู้ประกอบธุรกิจตัวแทนจำหน่าย

เนื่องจากลักษณะการจัดจำหน่ายวัตถุดิบของผู้ผลิตอุตสาหกรรมปิโตรเคมีไปถึงลูกค้า
ซึ่งมีลักษณะกระจายอยู่หลายแห่ง ทำให้บริษัทผู้ผลิตสินค้าในอุตสาหกรรมปิโตรเคมีขนาดใหญ่ส่วนใหญ่
เช่น ExxonMobil, Eastman, Chi Mei
ไม่นิยมกระจายสินค้าด้วยตนเองเนื่องจากต้นทุนในการดำเนินงานจะสูง
และไม่คุ้มค่าต่อการดำเนินการ

ขณะเดียวกัน การที่วัตถุดิบในอุตสาหกรรมปิโตรเคมี มีความหลากหลายสูงมาก
ทำให้ผู้ใช้วัตถุดิบมักต้องการวัตถุดิบจากผู้ผลิตหลายราย
ซึ่งหากผู้ใช้วัตถุดิบสั่งซื้อสินค้าจากทางผู้ผลิตโดยตรงจะมีความยุ่งยากเสียเวลา
และมีค่าใช้จ่ายต่อรายการที่สูงมาก เนื่องจากขาดความประหยัดต่อขนาด
รายการระหว่างผู้ผลิตและผู้ใช้วัตถุดิบในกรณีที่ไม่มีตัวแทนจำหน่ายสามารถแสดงได้ดังแผนภาพดังต่อไปนี้

  แผนภาพแสดงรายการที่ปราศจากตัวแทนจำหน่าย

ดังนั้น ตัวแทนจำหน่ายจึงมีความสำคัญที่จะเชื่อมโยงระหว่างผู้ผลิตกับผู้บริโภค
โดยช่วยลดต้นทุนในการจัดจำหน่ายของผู้ผลิตและอำนวยความสะดวกให้กับผู้ใช้วัตถุดิบ นอกจากนี้
ลักษณะพื้นฐานของลูกค้าที่กระจายตัวกับความหลากหลายของวัตถุดิบ
จึงทำให้เกิดช่องว่างที่สามารถเพิ่มมูลค่าจากตัวแทนจำหน่ายที่มีประสิทธิภาพที่จะรวบรวมผลิตภัณฑ์ที่หลากหลายจากผู้ผลิตมากรายไปสู่ผู้ใช้
อย่างทั่วถึง กล่าวได้ว่า ในมุมมองของลูกค้า
ผู้ประกอบธุรกิจตัวแทนจำหน่ายนำความหลากหลายของสินค้า (Economy of scope) มาให้
ในมุมมองของผู้ผลิต ตัวแทนจำหน่ายได้รวบรวมกำลังซื้อ (Economy of scale) มาให้
แผนภาพต่อไปแสดงถึงบทบาทและประโยชน์ของตัวแทนจำหน่าย

  แผนภาพแสดงรายการในกรณีมีตัวแทนจำหน่าย

ตัวอย่างข้างต้นเปรียบเทียบให้เห็นได้ชัดเจนยิ่งขึ้น
เช่นในกรณีสินค้าอุปโภคบริโภคที่ผู้บริโภคและผู้ผลิตสินค้า
นิยมซื้อหาและขายสินค้าผ่านห้างซุปเปอร์สโตร์ขนาดใหญ่ เช่น Tesco Lotus, Makro, BigC
เป็นต้น

นอกจากนี้ เนื่องจากผู้ผลิตในอุตสาหกรรมปิโตรเคมีที่เป็นผู้ผลิตระดับโลก
จะแต่งตั้งตัวแทนจำหน่ายในประเทศใดประเทศหนึ่งเพียง 1 – 2 ราย ด้วยเหตุนี้
จึงเป็นการยากพอสมควรที่คู่แข่งขันรายใหม่จะเข้ามาสู่ตลาด

2.  คู่แข่ง

  บริษัทฯ ประกอบธุรกิจเป็นตัวแทนจำหน่ายวัตถุดิบในอุตสาหกรรมพลาสติกและปิโตรเคมีครบวงจร
  ซึ่งจำหน่ายวัตถุดิบทั้ง Commodity, Engineering และ Specialty
  ตัวแทนจำหน่ายในประเทศไทยของอุตสาหกรรมนี้ส่วนใหญ่จำหน่ายวัตถุดิบในกลุ่ม Commodity
  เป็นหลัก
  โดยมีคู่แข่งในขนาดเดียวกันเพียงไม่กี่รายที่มีการจัดจำหน่ายครอบคลุมถึงผลิตภัณฑ์เกรดพิเศษ
  โดยโอกาสที่คู่แข่งใหม่จะเข้ามาแข่งขันในตลาดนั้น ต้องอาศัยความสัมพันธ์กับผู้ผลิต
  โดยผู้ผลิตในอุตสาหกรรมปิโตรเคมีระดับโลกมักจะแต่งตั้งตัวแทนจำหน่ายในประเทศเพียงประเทศละ
  1 – 2 ราย
  นอกจากนี้ต้องมีขนาดใหญ่เพียงพอเพื่อที่จะสร้างความประหยัดต่อขนาดและความหลากหลายของสินค้าอีกด้วย

  อย่างไรก็ตาม ปัจจุบันเริ่มมีคู่แข่งเข้ามาในตลาดมากขึ้น แต่ส่วนมากแล้วมักไม่มีสินค้าที่ครบวงจร
  ดังเช่นที่บริษัทมี แต่คู่แข่งเหล่านั้นก็ Focus เฉพาะสินค้าของตน

  รายได้จากการขายของบริษัทคู่แข่งเทียบเคียงกับบริษัทฯ สามารถแสดงได้ดังตารางต่อไปนี้

  หน่วย : ล้านบาท

  ที่มา: บริษัท บิซิเนส ออนไลน์ จำกัด (มหาชน) และบริษัทฯ

  * งบการเงินปี 2548 - 2553 สิ้นสุดวันที่ 5 มีนาคม 2549 - 2554 ตามลำดับ

  จากตารางข้างต้นจะเห็นว่า บริษัท มีสถานภาพ
  และศักยภาพในการแข่งขันเป็นอันดับหนึ่งเมื่อเทียบกับตัวแทนจำหน่ายด้วยกัน
  ทั้งนี้หากพิจารณาถึงสถานภาพในการแข่งขันในภาพใหญ่ที่รวมเอาผู้ผลิตเม็ดพลาสติกทั้งในกลุ่ม
  ปตท. และ เอสซีจี เข้ามารวมด้วยบริษัทจะมีส่วนแบ่งตลาดระหว่าง 1-2 % เท่านั้น

3.  กลยุทธ์การแข่งขัน

กลยุทธ์ด้านคู่ค้า

  บริษัทฯ ดำเนินธุรกิจโดยใช้หลักการพันธมิตรทางธุรกิจ
  ยึดถือประโยชน์ระยะยาวเป็นหลักทั้งกับลูกค้า และผู้ผลิต โดยการแนะนำ
  และให้คำปรึกษาด้านต่างๆ ที่เป็นประโยชน์กับลูกค้า ขณะเดียวกันก็มีนโยบายพัฒนาสินค้าของผู้ผลิต
  ให้เกิดประโยชน์ทั้งสองด้านคือ ทั้งลูกค้า และผู้ผลิต โดยบริษัทฯ
  ไม่มีนโยบายการซื้อสินค้าตุนไว้เพื่อขายราคาแพง ซึ่งที่ผ่านมาบริษัทฯ
  ได้พิสูจน์ความจริงใจในการเป็นพันธมิตรกับลูกค้าในช่วงวิกฤตที่ผ่านมา เนื่องจากบริษัทฯ
  ได้ขายสินค้าให้กับลูกค้าเหล่านี้ในราคาที่เป็นธรรมและจัดสรรปริมาณอย่างเหมาะสม
  ในกรณีของผู้ผลิต ส่วนใหญ่บริษัทฯ
  จะเป็นตัวแทนให้กับผู้ผลิตรายเดียวในหนึ่งผลิตภัณฑ์เพื่อทำให้บริษัทฯ
  สามารถช่วยทำการตลาดให้กับผู้ผลิตได้อย่างเต็มที่
  และเพื่อขจัดปัญหาความขัดแย้งทางผลประโยชน์ที่จะทำให้ผู้ผลิตคลางแคลงใจ บริษัทฯ
  ดำเนินธุรกิจโดยถือหลักการพันธมิตรเพราะถือหลักการว่าการทำธุรกิจให้ประสบความสำเร็จในระยะยาวต้องอาศัยความสำเร็จของทั้งลูกค้าและผู้ผลิต

  บริษัทฯ มีนโยบายเป็นผู้ให้บริการครบวงจร (Total Solutions and Service Provider)
  กับลูกค้า โดยการให้บริการ value added services กับลูกค้า
  การให้บริการไม่เพียงแต่ขายและส่งของให้ลูกค้าเท่านั้น แต่ยังรวมถึงการให้ข้อมูล
  และให้คำปรึกษากับลูกค้าในการดำเนินธุรกิจรวมถึงให้ข้อมูลที่เป็นประโยชน์แก่ลูกค้าทั้งด้านเทคโนโลยีและพัฒนาการใหม่
  ๆ ในต่างประเทศ เพื่อเพิ่มศักยภาพที่ลูกค้าต้องการ นอกจากนี้ อีกหนึ่งความแตกต่าง
  บริษัทได้อาศัยการเป็นพันธมิตรกับสถาบันการเงินในการช่วยแก้ปัญหาสภาพคล่องให้กับลูกค้าที่มีศักยภาพแต่ติดปัญหาทางการเงิน
  ทำให้ธุรกิจของลูกค้าและบริษัทสามารถขยายตัวได้ไปพร้อมๆกัน

กลยุทธ์ด้านสินค้า

  บริษัทฯ มีสินค้าที่หลากหลายและมีฐานลูกค้าที่กระจายตัวอยู่ในทุกอุตสาหกรรมทำให้บริษัทฯ
  มีรายได้ที่ค่อนข้างสม่ำเสมอไม่แปรผันตามฤดูกาล
  เนื่องจากไม่ได้พึ่งพาสินค้าชนิดใดชนิดหนึ่งหรือลูกค้ารายใดรายหนึ่งเป็นพิเศษ ในอนาคต บริษัทฯ
  จะให้ความสำคัญและเพิ่มรายได้จากสินค้า Specialty
  ให้มากขึ้นเนื่องจากสินค้าประเภทนี้เป็นสินค้าที่มีอัตรากำไรขั้นต้นสูง
  ตลาดยังมีโอกาสเติบโตได้อีกมาก และสอดคล้องกับบุคลากรของบริษัทที่มีความรู้
  และทักษะทางด้านเทคโนโลยี
  การเพิ่มรายได้สินค้านี้มากขึ้นจะทำให้ความสามารถในการทำกำไรของบริษัทฯ ดีขึ้น
  โดยภายใต้ข้อตกลงเขตการค้าเสรีอาเซียน (AFTA)
  มีผลทำให้ภาษีนำเข้าสินค้าปิโตรเคมีเข้ามาในประเทศไทยลดลงอย่างต่อเนื่องจนเหลือ 0% ตั้งแต่
  1 มกราคม 2553 เป็นต้น ซึ่งผลจากการลดภาษีนำเข้านี้จะทำให้บริษัทฯ
  สามารถนำเข้าสินค้าจากผู้ผลิตได้ในราคาถูกลงโดยเฉพาะสินค้าในกลุ่ม Specialty
  ซึ่งอาจจะทำให้มีความต้องการจากลูกค้ามากขึ้นและสามารถทำตลาดได้กว้างและหลากหลายยิ่งขึ้น

  นอกจากนี้ ในปัจจุบันบริษัทฯ ยังได้ทำการวิจัยและพัฒนาสินค้าใหม่ ๆ
  ที่ตอบสนองความต้องการของลูกค้าได้ดีขึ้น โดยบริษัทฯ มีพันธมิตรกับกลุ่ม Compounder
  ซึ่งเป็นผู้ผสมสี ผสมวัตถุดิบชนิดต่างๆ เข้าด้วยกันซึ่งมีประมาณ 50 รายในตลาด
  การเป็นพันธมิตรกับ Compounder นี้จะทำให้บริษัทฯ เข้าใจความต้องการของลูกค้าได้ดียิ่งขึ้น

  กลยุทธ์ด้านบุคลากร

  บริษัทฯ มีบุคลากรที่มีความสามารถซึ่งเติบโตมาพร้อมกับบริษัทฯ
  ที่ขยายตัวอย่างรวดเร็วและมีความรู้สึกเป็นเจ้าของบริษัทฯ
  บุคลากรส่วนใหญ่จบการศึกษาระดับปริญญาตรีขึ้นไปและมีอายุอยู่ในช่วง 25 – 40 ปี
  ซึ่งพนักงานเหล่านี้เป็นส่วนหนึ่งของกลไกหลักของบริษัทฯ
  และยังมีอายุงานอีกยาวนานที่จะผลักดันการเติบโตอย่างยั่งยืนของบริษัทฯ

  บริษัทฯ มีนโยบายในการจัดหาคนที่เหมาะสมกับลักษณะของงาน (Put the Right Man on
  the Right Job)
  โดยจะจัดหาคนที่มีความรู้โดยตรงในสายที่เกี่ยวข้องกับอุตสาหกรรมพลาสติกและปิโตรเคมี
  เพื่อมุ่งไปสู่เป้าหมายของบริษัทฯ ที่พยายามให้บริการ Value added services นั่นคือ
  ให้คำแนะนำกับลูกค้าในเรื่องที่เกี่ยวข้องกับผลิตภัณฑ์ ซึ่งปัจจุบัน พนักงานขายของบริษัทฯ ส่วนใหญ่
  จบการศึกษาด้านวิศวกรรมเคมี และ วิทยาศาสตร์เคมี โดยอีกส่วนหนึ่ง มาจากสายธุรกิจและ
  การจัดการ รวมทั้งมีการจ้าง outsources บางส่วนในงานที่เกี่ยวกับการบริการสำนักงาน
  การทำความสะอาด รักษาความปลอดภัย
  และอำนวยความสะดวกเพื่อให้การปฏิบัติงานมีประสิทธิภาพมากยิ่งขึ้น

  นอกจากนี้ บริษัทฯ ยังมีนโยบายที่จะพัฒนาความรู้ความสามารถของบุคลากรอย่างต่อเนื่อง
  โดยมีการจัดอบรมภายในองค์กร โดยวิทยากรภายในบริษัท ทำให้ได้มีการแลกเปลี่ยนความรู้
  และแบ่งปันประสบการณ์ที่มีคุณค่า และยังได้ความรู้ที่มีประโยชน์เหมาะสมกับองค์กรอีกด้วย
  ในขณะเดียวกันยังสนับสนุนให้พนักงานไปอบรมเพิ่มพูนความรู้จากภายนอกอยู่เสมอ
  มีการส่งพนักงานไปดูงานและฝึกอบรมกับซัพพลายเออร์ที่ต่างประเทศ และ
  ซัพพลายเออร์เดินทางมาให้ความรู้ถึงบริษัทฯ
  ซึ่งนโยบายนี้เป็นนโยบายที่ทำให้พนักงานมีความรู้ความสามารถเพิ่มขึ้น
  ทำให้สามารถให้บริการลูกค้าได้เป็นอย่างดี และแตกต่างอย่างสิ้นเชิงจากตัวแทนจำหน่ายรายอื่น
  ๆ

  บริษัทได้ดำเนินการพัฒนาแผนการสืบทอด (Succession Plan)
  ในทุกระดับของการบริหารในองค์กร เพื่อเป็นการเสริมสร้างความมั่นคงยั่งยืนขององค์กร
  และธุรกิจในระยะยาว

1.  กลุ่มลูกค้าเป้าหมาย การจำหน่าย และช่องทางการจำหน่าย

  ลักษณะลูกค้าและกลุ่มลูกค้าเป้าหมายของบริษัทฯ

  ลูกค้าของบริษัทฯ ที่ซื้อขายในปี 2554 มีทั้งหมดมากกว่า 950 ราย
  โดยเป็นลูกค้าหลักที่ค้าขายกันเป็นประจำมากกว่า 600 ราย
  ลูกค้าของบริษัทฯทั้งหมดเป็นลูกค้าที่มีสัดส่วนการขายให้แต่ละรายไม่เกินร้อยละ 5
  ของยอดขายรวมบริษัทฯ และ มูลค่าลูกค้ารายใหญ่ 10 รายแรกของบริษัทฯ
  มีสัดส่วนประมาณร้อยละ 22 ของยอดขายรวมบริษัทฯ โดยสามารถแบ่งกลุ่มลูกค้าได้เป็น 3
  กลุ่มหลัก คือ

1.  ผู้แปรรูป (converter) เป็นผู้ผลิตซึ่งนำเม็ดพลาสติกและวัตถุดิบอื่น ๆ ที่สั่งซื้อจากบริษัทฯ
    มาแปรรูปเป็นสินค้าสำเร็จรูปที่ใช้ในอุตสาหกรรมต่าง ๆ โดยอุตสาหกรรมหลักที่บริษัทฯ
    ขายวัตถุดิบให้ ได้แก่ อุตสาหกรรมบรรจุภัณฑ์ ซึ่งคิดเป็นร้อยละ 70 – 80
    ของยอดขายในกลุ่มนี้ นอกจากนี้ ยังขายวัตถุดิบให้กับบริษัทในอุตสาหกรรมหลากหลาย ได้แก่
    อุตสาหกรรมยานยนต์ อุตสาหกรรมอิเล็กทรอนิกส์ อุตสาหกรรมเครื่องใช้ในครัวเรือน
    อุตสาหกรรมเครื่องใช้ไฟฟ้า อุตสาหกรรมบรรจุภัณฑ์เครื่องสำอาง อุตสาหกรรมก่อสร้าง
    และอุตสาหกรรมเกษตร เป็นต้น ลูกค้ากลุ่มผู้แปรรูปนี้เป็นลูกค้าหลักของบริษัทฯ
    โดยยอดขายรวมของลูกค้ากลุ่มนี้คิดเป็นประมาณมากกว่าร้อยละ 90
    ของยอดขายทั้งหมดของบริษัทฯ ตัวอย่างของบริษัทลูกค้าในกลุ่มผู้แปรรูปนี้ที่เป็นที่รู้จัก
    แต่ไม่ได้เป็นลูกค้ารายใหญ่ของบริษัทฯ ได้แก่ บมจ. ศรีไทยซุปเปอร์แวร์ บมจ.
    ที.กรุงไทยอุตสาหกรรม บมจ. ยูเนี่ยนพลาสติก กลุ่มบริษัทไทยซัมมิท บมจ.
    พลาสติกและหีบห่อไทย จำกัด บมจ. อาปิโก้พลาสติก และบมจ.ปัญจวัฒนาพลาสติก เป็นต้น

2.  ผู้ค้าที่เป็นพันธมิตรทางธุรกิจ (Trade partner) เป็นผู้ค้าที่เป็นพันธมิตรกับบริษัทฯ
    โดยจะรับสินค้าของบริษัทฯ ไปขายต่ออีกทอดหนึ่ง
    และในบางกรณีพันธมิตรกลุ่มนี้จะแนะนำลูกค้ามาให้บริษัทฯ เนื่องจากบริษัทมีวัตถุดิบที่ครบวงจร
    จึงเป็นการเกื้อกูลกันระหว่างผู้ค้ากับบริษัทฯ บริษัทในกลุ่มนี้มียอดขายเป็นประมาณร้อยละ 1
    ของยอดขายทั้งหมดของบริษัทฯ

3.  บริษัทประเภท Compounder ซึ่งเป็นผู้ผสมสีผสมวัตถุดิบชนิดต่าง ๆ
    เข้าด้วยกันเพื่อให้ได้วัตถุดิบที่ตอบสนองความต้องการลูกค้าได้ดียิ่งขึ้น บริษัทฯ
    ขายสินค้าให้บริษัทประเภท Compounder
    และยังเป็นพันธมิตรกับบริษัทในกลุ่มนี้เพื่อการวิจัยและพัฒนาผลิตภัณฑ์ใหม่ๆ
    ยอดขายจากบริษัทในกลุ่มนี้คิดเป็นประมาณน้อยกว่าร้อยละ 5 ของยอดขายทั้งหมดของบริษัทฯ

  กลุ่มลูกค้าเป้าหมายหลักของบริษัทฯ คือ บริษัทชั้นนำในอุตสาหกรรมนั้น ๆ
  และมุ่งเน้นลูกค้าที่มีฐานะการเงินดี นั่นคือ มีระดับความน่าเชื่อถือที่บริษัทฯ จัดกลุ่มอยู่ในระดับ A
  จน ถึง B บริษัทฯ จะขายสินค้าให้ลูกค้าระดับต่ำกว่า B
  ก็ต่อเมื่อได้รับอนุมัติจากการพิจารณาเป็นพิเศษเท่านั้นและจะอนุมัติในวงเงินที่จำกัด

  ช่องทางการจัดจำหน่าย

  ช่องทางการจัดจำหน่ายหลักของบริษัทฯ
  จะเป็นการจัดจำหน่ายโดยตรงไปที่ลูกค้าโดยจะมีพนักงานขายที่ดูแลแต่ละหน่วยธุรกิจเป็นคนดูแล
  นอกจากนี้ยังมีการเป็นพันธมิตรกับผู้ค้าพลาสติกรายอื่น ซึ่งเป็นตัวแทนจำหน่ายเม็ดพลาสติกเช่นกัน
  โดยหากสินค้าชนิดใดพันธมิตรไม่มีก็จะแนะนำมาที่บริษัทฯ เนื่องจากบริษัทฯ
  ถือได้ว่าเป็นตัวแทนจำหน่ายวัตถุดิบทางด้านพลาสติกและปิโตรเคมีที่มีความหลากหลายของสินค้ามากที่สุด
  รวมถึงพนักงานขายส่วนใหญ่ของบริษัทฯ จบมาทางสายเคมีหรือ โพลิเมอร์
  ทำให้สามารถให้ข้อมูลและบริการที่ครบถ้วน บริษัทฯ เป็นพันธมิตรกับกลุ่ม Compounder
  ซึ่งเป็นผู้ผสมสี ผสมวัตถุดิบชนิดต่าง ๆ ซึ่งการเป็นพันธมิตรกับกลุ่ม Compounder นี้ บริษัทฯ
  จะมีการแลกเปลี่ยนข้อมูลและเข้าทำการวิจัยร่วมกับบริษัท Compounder
  ทำให้สามารถพัฒนาสินค้าใหม่ที่ตอบสนองความต้องการลูกค้าได้ดียิ่งขึ้น

  ที่ตั้งคลังสินค้า

  ทำเลที่ตั้งของบริษัทฯ
  นับเป็นทำเลยุทธศาสตร์ซึ่งเป็นจุดเด่นที่สำคัญประการหนึ่งที่สนับสนุนให้การจัดส่งเป็นไปอย่างมีประสิทธิภาพ
  ด้วยเหตุผลที่สำคัญ 3 ประการ คือ

  ประการแรก ลูกค้าขนาดใหญ่จำนวนมากรวมถึงลูกค้าที่ผลิตชิ้นส่วนยานยนต์
  และบรรจุภัณฑ์พลาสติกมีโรงงานในแถบสมุทรปราการ และต่อเนื่องไปชายฝั่งทะเลตะวันออก
  คลังสินค้าของบริษัทฯ ซึ่งอยู่ริมถนนกิ่งแก้ว จึงเป็นจุดกระจายสินค้าที่ใกล้กับลูกค้าสำคัญเหล่านี้
  ทำให้การจัดส่งเป็นไปได้อย่างรวดเร็วฉับไว
  และประหยัดต้นทุนในการขนส่งเป็นอย่างมากในภาวะวิกฤตพลังงานน้ำมันแพง

  ประการที่สอง ที่ตั้งของคลังสินค้าของบริษัทฯ เป็นจุดซึ่งอยู่ในโซนนอกวงแหวน
  ซึ่งมิได้ถูกจำกัดเวลาเดินรถบรรทุกขนาดใหญ่เหมือนกับโซนด้านใน ทำให้บริษัทฯ
  สามารถใช้กำลังการจัดส่งทั้งกำลังคนกำลังรถได้อย่างเต็มประสิทธิภาพตลอดเวลา

  ประการที่สาม ที่ตั้งของคลังสินค้าของบริษัทฯ เป็นจุดที่มีความสะดวกรวดเร็ว
  และประหยัดค่าใช้จ่ายทั้งในแง่ของเวลาและค่าขนส่งในสภาวะที่น้ำมันมีราคาแพง
  ในการขนสินค้าจากผู้ผลิตในประเทศที่ตั้งโรงงานอยู่ที่นิคมอุตสาหกรรมมาบตาพุด
  จังหวัดระยองทั้งสิ้น รวมถึงสินค้าที่นำเข้าจากต่างประเทศผ่านทางท่าเรือน้ำลึกแหลมฉบัง

  3.3 การจัดหาผลิตภัณฑ์

  บริษัทฯ จัดหาผลิตภัณฑ์และบริการจากผู้ผลิตและผู้จำหน่ายหลัก 27 บริษัท ได้แก่

1.  บริษัท เอสซีจี พลาสติกส์ จำกัด

2.  Eastman Chemical Ltd., Singapore Branch (ประเทศสิงคโปร์)

3.  Itochu Plastics Pte., Ltd. (ประเทศสิงค์โปร์)

4.  Chi Mei Corporation (ประเทศไต้หวัน)

5.  DuPont Performance Polymers (ประเทศไทย)

6.  Chevron Philips Chemicals International N.V. (ประเทศสหรัฐอเมริกา)

7.  บริษัท เอสซีจี เพอร์ฟอร์มานซ์ เคมิคอลล์ จำกัด

8.  Nissho Corporation (Chisso Group) (ประเทศญี่ปุ่น)

9.  บริษัท OCV (Thailand) จำกัด บริษัทในกลุ่มของ OCV Reinforcement Co., LTD
    (เกิดจากการรวมกิจการระหว่าง Owens Corning Australia PTY
    (ประเทศออสเตรเลีย) และ Saint Gobain’s Reinforcement)

10. Cabot Plastics HongKong Ltd. (ประเทศฮ่องกง)

11. Dow Chemical Thailand Ltd. Hong Kong Branch (ประเทศฮ่องกง)

12. บริษัท สยามโพลีสไตรีน จำกัด (ประเทศไทย)

13. Sabic Asia Pacific Pte.Ltd. (ประเทศสิงคโปร์)

14. SABIC Innovative Plastics (Thailand) co.,Ltd (ประเทศไทย)

15. Asia Polymer Corporation (ประเทศไต้หวัน)

16. Nova Chemical (international) S.A. (ประเทศ สวิสเซอร์แลนด์)

17. Inabata (Thailand) Co., Ltd. (Denka) (ประเทศไทย)

18. บริษัท ไทยพลาสติกและเคมีภัณฑ์ จำกัด (มหาชน) (ประเทศไทย)

19. ExxonMobil Chemical Asia Pacific (ประเทศสิงคโปร์)

20. Imerys Mineral Ltd.(ประเทศฝรั่งเศส)

21. Rio Tinto Mineral Asia Pte., Ltd.

22. Integrated Refinery Petrochemical Complex (ประเทศไทย) (IRPC)

23. Dainippon Ink and Chemicals, Incorporated (DIC)

24. บริษัท BST Elastomers จำกัด

25. AKZO Nobel Polymer Chemicals BV

26. Fuji Chemical industries, Ltd.

27. Timcal/Graphite and Conductive

28. บริษัท ริเก้น (ไทยแลนด์) จำกัด

29. Miliken Chemical

30. Styrolution Co., Ltd.

31. Samsung Chemical

32. Styron (Hongkong) Limited

  โดยทั่วไปแล้วสินค้าที่นำเข้ามาจากต่างประเทศมักจะมีตัวแทนจำหน่ายประมาณ 1-2 ราย
  ในขณะที่สินค้าในประเทศจะมีตัวแทนจำหน่ายมากกว่านั้นมาก เช่น กรณีของบริษัท เอสซีจี
  พลาสติกส์ จำกัด มีตัวแทนจำหน่าย 16 รายเป็นต้น

  บริษัทฯ มีการสั่งสินค้าเก็บไว้ในคลังสินค้าเพื่อส่งมอบให้ลูกค้าเมื่อมีการสั่งซื้อ
  แต่ในกรณีที่เป็นการสั่งสินค้าจำนวนมาก บริษัทฯ จะดำเนินการจัดส่งจากผู้ผลิตจนถึงลูกค้าโดยตรง
  เพื่อลดต้นทุนและความยุ่งยากของการดำเนินการ

  การจัดหาสินค้ามาจากในประเทศในช่วงปี 2552 – 2554 ประมาณ 74 - 78%
  และต่างประเทศประมาณ 22 - 26% ดังแสดงได้ดังตารางดังต่อไปนี้

หน่วย: ล้านบาท

  ---------------- ---------- --------- ---------- --------- --------- --------
                   2552                 2553                 2554      

                   มูลค่า       ร้อยละ     มูลค่า       ร้อยละ     มูลค่า      ร้อยละ

  ยอดซื้อในประเทศ    1,750.91   75.48     2,504.2    73.97     2,709.1   77.3

  ยอดซื้อต่างประเทศ   568.85     24.52     881.21     26.03     795.7     22.7

  รวม              2,319.76   100.00    3,385.41   100.00    3,504.8   100.00
  ---------------- ---------- --------- ---------- --------- --------- --------

  โดยในปี 2553 ยอดซื้อในประเทศหลักมาจากบริษัท เอสซีจี พลาสติกส์ จำกัด โดยคิดเป็นร้อยละ
  68 ของยอดซื้อในประเทศทั้งหมด ในขณะที่ยอดซื้อจากต่างประเทศหลักมาจากบริษัท
  เอ็กซอนโมบิล เคมิคอล เอเชีย แปซิฟิกโดยคิดเป็นร้อยละ 37 ของยอดซื้อต่างประเทศทั้งหมด
  ในขณะที่ปี 2554 ยอดซื้อในประเทศหลักมาจากบริษัท เอสซีจี พลาสติกส์ จำกัด
  โดยคิดเป็นประมาณร้อยละ 59 ของยอดซื้อในประเทศทั้งหมด
  ในขณะที่ยอดซื้อจากต่างประเทศหลักมาจากบริษัท เอ็กซอนโมบิล เคมิคอล เอเชีย แปซิฟิก
  โดยคิดเป็นร้อยละ 40 ของยอดซื้อต่างประเทศทั้งหมด

  สำหรับยอดขายของบริษัทฯ จากผู้ผลิต/ผู้จำหน่ายที่มีสัญญาแต่งตั้งคิดเป็นประมาณมากกว่าร้อยละ
  80 ของยอดขายรวมของบริษัทฯ
  และอัตรากำไรขั้นต้นเฉลี่ยของสินค้าจากตัวแทนจำหน่ายที่มีสัญญาแต่งตั้งใกล้เคียงกับอัตรากำไรขั้นต้นเฉลี่ยของสินค้าจากผู้ผลิต/ผู้จำหน่ายที่ไม่มีสัญญาแต่งตั้ง

  นโยบายเกี่ยวกับสินค้าคงคลัง

  บริษัทฯ มีนโยบายเก็บสินค้าให้เหมาะสม
  และสอดคล้องกับความจำเป็นสำหรับการส่งให้ลูกค้าอย่างทันเวลา
  โดยมีระยะเวลาการเก็บสินค้าเฉลี่ยประมาณ 1 สัปดาห์ สำหรับสินค้าที่ผลิตในประเทศและเฉลี่ย
  60-90 วัน สำหรับสินค้านำเข้าจากต่างประเทศ โดยบริษัทฯ
  จะมีการกำหนดขนาดการสั่งซื้อที่เป็นมาตรฐาน
  และมีการวางแผนเก็บสินค้าคงคลังโดยพิจารณาถึงระยะเวลาการสั่งซื้อ
  และมีการพยากรณ์ยอดขาย
  โดยจะเก็บสินค้าประเภทที่มีระยะเวลาในการสั่งสินค้านานและมีความผันผวนของราคาต่ำไว้มากในคลังสินค้า
  เพื่อสำรองไว้เพื่อจัดส่งให้ลูกค้า ทั้งนี้บริษัทฯ ไม่มีนโยบายกักตุนสินค้าเพื่อเก็งกำไร บริษัทฯ
  มีระบบควบคุมการเก็บสินค้าโดยสินค้าทุกชิ้นที่นำเข้าจะต้องมีใบส่งสินค้าจากผู้ผลิตและมีใบนำเข้าคลังสินค้า
  สินค้าทุกชิ้นที่ออกต้องมีใบจ่ายสินค้าออกจากคลังสินค้า ดังนั้น
  จำนวนสินค้าในคลังสินค้าจึงตรงกับจำนวนในระบบบัญชี โดยบริษัทฯ
  จะมีการสุ่มตรวจเช็คสินค้าคงคลังทุกเดือน และมีการตรวจเช็คทั้งหมดปีละครั้ง

  บริษัทฯ ใช้ระบบ FIFO (First In, First Out)
  เพื่อไม่ให้เกิดปัญหาสินค้าเสื่อมสภาพจากการเก็บนานเกินควร
  และมีระบบแจ้งเตือนสินค้าที่ไม่มีการเคลื่อนไหวเป็นเวลานานเกิน 6 เดือน ทั้งนี้สินค้าของบริษัทฯ
  มีอายุการเก็บโดยไม่เสื่อมสภาพเฉลี่ยประมาณไม่น้อยกว่า 2 ปี

  ในปี 2555 บริษัทฯ มีคลังสินค้าในบริเวณบริษัทฯ 3 หลัง อยู่ในบริเวณเดียวกับพื้นที่บริษัทฯ
  คลังสินค้าแรกมีพื้นที่ประมาณ 1,200 ตร.ม. และมีพื้นที่ชั้นลอยอีก 400 ตร.ม. คลังสินค้าที่ 2
  มีพื้นที่ประมาณ 1,200 ตร.ม. และคลังสินค้าที่ 3 เป็นคลังสินค้าชั่วคราวพื้นที่ประมาณ 750
  ตร.ม. ส่วนคลังสินค้าที่ 4 บริษัทได้เช่าพื้นที่จากโกดังกันตารัติ ตั้งอยู่ริมถนนกิ่งแก้ว
  ห่างจากบริษัทประมาณ 2 กิโลเมตร พื้นที่ประมาณ 4,320 ตร.ม. โดยเริ่มใช้เมื่อวันที่ 1
  สิงหาคม 2551 และสัญญาฉบับปัจจุบันสิ้นสุดสัญญาเช่าวันที่ 31 ธันวาคม 2555
  ในกรณีที่พื้นที่จัดเก็บไม่เพียงพอ ทางบริษัทมีการติดต่อเช่าพื้นที่จัดเก็บกับ บริษัท ยูเซ็น โลจิสติกส์
  จำกัด คลังสินค้าตั้งอยู่ที่ 33/9 หมู่ 1 สถานีขนสส่งสินค้าร่มเกล้า ถนนเจ้าคุณทหาร
  แขวงคลองสามประเวศ เขตลาดกระบัง กรุงเทพฯ และ บริษัท คมนาสาน จำกัด
  คลังสินค้าตั้งอยู่ที่ 7/2 ถนนมาบชลูด – แหลมสน ตำบลห้วยโป่ง อำเภอเมือง ระยอง
  โดยมีค่าใช้จ่ายผันแปรตามปริมาณสินค้า และจำนวนวันที่นำฝาก

  การจัดเก็บสินค้าของบริษัทฯ จะมีหลักเกณฑ์ในการพิจารณา คือ แบ่งตามประเภทของสินค้า
  โดยจัดแบ่งเป็น สินค้า Commodity, Engineering, Chemical, Dangerous and
  Harzardard Cargo โดย

-   จัดเก็บสินค้าประเภท Commodity ไว้ที่คลังสินค้าหลังที่ 2 คลังสินค้าชั่วคราว
    และคลังกันตารัติ สินค้าประเภท Commodity จะมีความเคลื่อนไหวบ่อย
    และปริมาณในการเคลื่อนไหวแต่ละครั้ง ค่อนข้างมาก แต่จะเป็นสินค้าที่มีราคาไม่สูง

-   จัดเก็บสินค้าประเภท Engineering ไว้ที่คลังสินค้าหลังที่หนึ่งบริเวณพื้นที่ด้านล่าง
    และจัดเก็บสินค้าประเภท Chemical ไว้บริเวณชั้นลอย
    เนื่องจากลักษณะของสินค้าจะแตกต่างกัน และลักษณะของบรรจุภัณฑ์ของสินค้าประเภท
    Chemical จะแตกต่างจากเม็ดพลาสติก คือ จะบรรจุถุง
    และบรรจุอยู่ในกล่องกระดาษอีกชั้นหนึ่งไม่สามารถซ้อนทับได้ สินค้าประเภท Engineering
    และ Chemical จะมีความถี่ในการเคลื่อนไหว และปริมาณการเคลื่อนไหวน้อยกว่าประเภท
    Commodity สินค้าส่วนใหญ่จะนำเข้าจากต่างประเทศ และจะมีมูลค่าของสินค้าค่อนข้างสูง
    ทั้งนี้ในสินค้าประเภท Chemical บางเกรดที่มีการแบ่งบรรจุภัณฑ์
    จะจัดเก็บบรรจุภัณฑ์ที่ทำการแบ่งไว้ต่างหากที่ชั้นสำหรับวางสินค้าโดยแยกตามขนาดของบรรจุภัณฑ์และรหัสสินค้า
    ทั้งนี้จำเป็นต้องตรวจสอบอุณหภูมิของคลังสินค้า ซึ่งมีผลต่อการจัดเก็บสินค้าประเภท Chemical
    ไม่ให้ได้รับผลกระทบจากอุณหภูมิที่สูงเกินไป ส่งผลต่อคุณภาพของสินค้า

-   การจัดเก็บสินค้าประเภท Dangerous and Hazardard Cargo หรือสินค้าอันตราย
    เป็นสินค้าเกรดพิเศษบางชนิดที่ต้องการการเก็บรักษาเป็นพิเศษนั้น
    ทางบริษัทได้จัดเก็บไว้ที่คลังสินค้าที่ได้รับใบอนุญาตในการประกอบการคลังสินค้าอันตราย ได้แก่
    บริษัท บีเอ็มที แปซิฟิค จำกัด (เดิมชื่อ บริษัท บางกอก โมเดอร์น เทอร์มินอล จำกัด)

-   การจัดเก็บสินค้าในคลังสินค้าทัณฑ์บน
    เป็นสินค้าที่นำเข้ามาสำหรับลูกค้าที่ได้รับสิทธิพิเศษทางภาษี
    เนื่องจากกระบวนการในการนำเข้าสินค้า
    โดยผ่านคลังสินค้าทัณฑ์บนจะยังคงใช้สิทธิพิเศษทางภาษีที่ลูกค้ามีได้ (กลุ่ม BOI หรือ
    ลูกค้าที่อยู่ในพื้นที่ EPZ)

  โดยลักษณะการจัดเก็บสินค้า จะจัดแยกสินค้าแต่ละรหัสสินค้าให้อยู่ในกอง
  และแถวเดียวกันเป็นหลัก โดยในแต่ละกองจะจัดเก็บสินค้าน้ำหนัก 1,000 – 1,500 กิโลกรัม
  สินค้าของผู้ผลิตเดียวกัน จะจัดเก็บอยู่ในบริเวณเดียวกัน
  และในการจัดวางสินค้ามีการจัดทำเอกสารกำกับกองสินค้าและแถวสินค้าให้สามารถควบคุมความถูกต้องในการดำเนินการนำเข้าเก็บ
  และนำส่งมอบ อีกทั้งจัดแถวของสินค้าให้มีพื้นที่สำหรับ เดินตรวจสอบความเรียบร้อยของสินค้าได้
  สม่ำเสมอ โดยคำนึงถึงความปลอดภัยของผู้ปฏิบัติงานในคลังสินค้าเป็นสิ่งสำคัญ

  ทั้งนี้ในการจัดเก็บสินค้า
  จะจัดเก็บสินค้าที่มีความเคลื่อนไหวสม่ำเสมอของแต่ละคลังสินค้าไว้บริเวณพื้นที่ด้านหน้า
  ใกล้ประตูคลังสินค้าเพื่อความสะดวกรวดเร็วในการปฏิบัติงาน
  โดยที่ในบางช่วงเวลาที่มีสินค้าเข้าเป็นจำนวนมากนั้นอาจทำให้ไม่สามารถจัดวางสินค้าในเกรดเดียวกันไว้ด้วยกันได้
  เนื่องจากการซ้อนทับสินค้าด้วยสินค้าใหม่จะทำให้การควบคุมวิธี FIFO เป็นไปได้ยาก
  ทั้งนี้สินค้าดังกล่าวจะถูกจัดวางเป็นแถวใหม่ และลงบันทึกวันรับสินค้าในเอกสารกำกับสินค้า
  เพื่อเป็นข้อมูล และใช้ในการจ่ายสินค้าต่อไป

3.4 งานที่ยังไม่ได้ส่งมอบ

  -ไม่มี-